text:
Yrkislistafólk 3 ára starvsløn frá Mentanargrunni Landsins
- 20 Jul 2018
- - laufey
TÍÐINDASKRIV
Nú er skipanin við listafólkalønum sett í verk. Tað fer at bera til hjá yrkislistafóllkum at søkja um trý ára starvsløn. Endamálið er at bøta um umstøðurnar hjá yrkislistafólkum, sum í einum 3-ára játtanarskeiði burturav arbeiða við list. Tríggjar listafólkalønir verða útlutaðar í ár.
Yrkislistafólk eru tey, sum hava lokið viðurkenda yrkisfakliga útbúgving ella hava samsvarandi royndir innan listaliga økið. Upphæddin á listafólkalønum svarar til læraraløn fólkaskúlans á lønarstigi 21.1. Faknevndir verða settar at meta um allar innkomnu umsóknirnar, sum síðani gera tilmæli til nevndina at taka endaliga støðu.
Umsóknin skal latast inn á talgilda umsóknarblað grunsins. Seinasta freist at søkja er 2. september 2018. Skrivstovan er í summarfrí til 2 august, men til ber at fáa fleiri upplýsingar við at venda sær til Ingun í Skrivarastovu, forkvinnu, ingun@mentanargrunnur.fo.
Meira kunning fæst á https://mentanargrunnur.fo/
Seinasta freist at søkja er 2. september 2018.


c: text/html

text:
Burkina Faso (áður nevnt Ovara Volta), er inni í landinum. Tað er av fátækastu londum í heiminum. Sum í hinum londunum í sahel-økinum er turkur støðug hóttan. Seinastu árini hevur Saharaoyðimørk etið seg longri og longri suðureftir, og nógv gott beitilendi er vorðið oyðimørk. Fáir býir eru í Burkina Faso, og mesta fólkið býr á bygd og livir av at velta jørðina og at halda neyt. Búskapurin í Burkina Faso er illa farin, tí at har hevur verið so ófriðarligt. Av tí at landið er so fátækt, fer triðja hvørt vaksið fólk av landinum at arbeiða.
Burkina Faso fær nógva menningarhjálp úr útlondum. Á hvørjum ári lata Frakland, ið fyrr hevði valdið í landinum, og onnur lond í ES, Burkina Faso einar 2-3 milliardir krónur í menningarhjálp. Hjálpin verður bæði nýtt til stórar verkætlanir, t.d. til vatnorkubyggingar, og smá hjálpartiltøk, sum at grava vatnbrunnar, haðan ein bygd fær reint vatn.
Vatntrot og kørg jørð eru bóndunum mikil meinbogi. Áðrenn til ber at sáa ella seta niður, má bóndin fella trø og runnar og seta eld á tey og pløga øskuna upp í moldina, so at tað taðar jørðina. Velt verður í hesum nýlendi í eini 4-5 ár, men tá er tað so púrgað, at bóndin má leggja inn av nýggjum, og gamla stykkið liggur sum opinekra í minst 5 ár. Mangir bøndur hava urtagarðar, har teir dyrka grønmeti til sín sjálvs.
Fulaniar eru flakkfólk ogliva av at halda neyt. Teir fara víða um eftir beiti og seta upp smáttur sínar og tjøld síni, tá ið teir skulu hvíla seg.
Fulaniar liva av tí, teir fáa av dýrum sínum,mjólk, smøri og osti. Kjøt verður næstan aldri etið, tí at teir unna sær sjáldan at taka eitt dýr úr fylginum og drepa tað. Mangir fulaniar eru givnir at liva sum flakkfólk og hava sett seg niður sum bøndur.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Ouagadougou
Vídd: 274.200 km2
Fólkatal: 15.746.232
Alment mál: franskt
Átrúnaður:
afrikanskir átrúnaðir 40% islam 50% kristindómur 10%
Stýrislag: fólkaræði, fleirflokkaskipan
Gjaldoyra: CFA frankur (XOF)

robotstxt: allowed

filter: keep


text:
Heinta brúkaravegleiðing til CD-ORÐ (pdf)
Heinta "Kom godt i gang til CD-ORÐ" (pdf)
Sí hendan filmin um CD-ORÐ
Heinta brúkaravegleiðing til SkanRead (pdf)
Nøkur góð ráð frá skeiðleiðara Lenni Gottlieb:
Vegleiðing til uppsetan av CD-ORÐ 8 (pdf)
Export og import av profilum í CD-ORÐ (pdf)
Uppskot til lesi- og skrivitiltøk (pdf)
Stovna fak(yrkis)orðabók frá lisnum teksti (pdf)
OCR-viðgerð við forritinum SkanRead (pdf)
Upplestur og skriving í Adobe Reader XI við CD-ORÐ 8.2 (pdf)
Uppsetan av C-Pen í CD-ORÐ (pdf)


text:
Bókin er til børn í barnagarðsaldri.
Í bókini eru tvær søgur. Tær snúgva seg um ein drong og eina gentu, sum ein morgunin vakna og eru hitt kynið.
Vit fylgja børnunum ein dag bæði heima og í barnagarðinum og hoyra um, hvat vit vænta og krevja av teimum í mun til, um tey eru genta ella drongur.
Javnstøðunevndin hevur tikið stig til útgávuna fyri at skapa orðaskifti um kynsleiklut og javnstøðu.
Stundum hava gentur og dreingir fastlæstar fatanir av, hvussu tey hvør sær skulu bera seg at, fyri at vera ’rættar’ gentur og ’rættir’ dreingir. Hetta kann vera avmarkandi fyri teirra spæl.
Bókin er blivin til í einum samstarvi millum Bókadeild Føroya Lærarafelags og Javnstøðunevndina.
Aftur


text:
- Tíðindi, mentan og ítróttur
Eingin semja um fyritíðarpensjónistar
Uppskotið kundi ikki viðgerast upprunaliga, tí kommunurnar noktaðu at rinda tær góðar 25 milliónirnar, sum ábótin fer at kosta teimum. Samráðingar hava síðani verið millum landsstýrið og kommunurnar, men enn er eingin semja gjørd um rokningina.
Óvissan hevði fyrrapartin við sær, at mong tingfólk góvu ilt av sær, tí uppskotið ikki var búgvið at viðgera. Og sjálvt forkvinnan í fíggjarnevndini, Ruth Vang, sum er partur av samgonguni segði, at hon - sum er - hvørki kann siga ja ella nei til uppskotið, fyrr enn greiða er fingin á, hvussu rokningin skal rindast
Tá Kristina Háfoss, landsstýriskvinna loksins fekk orðið at greiða frá, viðgekk hon, at fíggingin ikki er fingin uppá pláss enn.
Men hon segði, at umframt, at kommunurnar fara at fáa størri fíggjarligt rásarúm við komandi pensjónsnýskipanini, so hava tær eisini fingið uppskot um, at tær næsta ár skulu fáa burtur av veiðigjaldinum, sum skal takast av tí partinum av fiskatilfeinginum, sum ikki verður selt á uppboðssølu.
Ætlanin er nú, at fyritíðarpensjónistar fáa 600 krónur meira á nýggjárinum og so 400 krónur afturat 1. juli.
Sí eisini


text:
Nú byrjar man at merkja kuldan, og hvat er tá betur enn ein góð suppa! Hendan hóskar seg bæði sum ein lættur rættur á middegi og sum forrætt ella høvuðsrætt. Tað kann tykjast møtumikið at fara í gongd, men av... Continue reading →
SuppuSunnudagur er her!! Áhh, ein fer ongantíð skeivur við einari góðari karrysuppu. Tilfar til 2 persónar 2 hósnarungabringur 1 stóra purru 4 gularøtur 5 dl vatn + hósnarunga bótarmola 2 spsk karry 2,5 dl róma salt, pipar og chili Arbeiðsháttur... Continue reading →
So var aftur SuppuSunnudagur. Yayyy!! Er tað ikki lekkurt at fáa eina góða heita suppu ein tílíkan dag? Tað góða við suppum, er eisini tað at tú kanst gera tær tímar undan tær skulu etast. Tær eru lættar at hita... Continue reading →


text:
Orð: Hans Andrias Djurhuus
Lag: Regin Dahl
Viðmerking: Yrktur í 1908.
1. Aftur síggi eg tindar, sum setandi sól
gevur gullglæmu bjarta og skæra,
og dalar, ið gleða, tí angandi urt
ger várlættan hugin.
Aftur hoyri eg dunið av áum,
sum oman í brekkurnar fara.
2. Aftur síggi eg strendur, eins enn og fyrr
móti klettinum havaldan dandar. –
Hon mutlar so hulið, hvat sigur hon mær?
Eg fati tað ikki.
Kanska hon kvøður um gleði
og kanska um sorg og um vandar.
3. Eg tveiti meg niður á grasgrønan vøll
og andi so lætt og so leingi.
Nú eri eg heima, og njóta eg vil
mítt heim eina løtu.
Lotini skula mær syngja
lagið á summarsins sangi.


text:
SEV hevði 89 milliónir krónur í avlopi í fjør eftir skatt. Og helvtin av orkuni kom frá varandi orkukeldum.
Tvær kanningar eru gjørdar. Ein niðurstøða í kanningunum er, at Føroyar eiga at byggja vindorkuna út skjótast gjørligt.
Eisini sólskipanir eiga at verða settar upp fyri at økja varandi orkuna um summarið, tá lítið er av vatni og vindi. Kanningarnar vísa, at sjóvarfalsorkan verður ov kostnaðarmikil komandi árini, sammett við sól, vind og vatn.
Ein onnur niðurstøða í kanningunum er, at pumpuskipanir skulu byggjast millum verandi byrgingar, umframt at munandi størri turbinur skulu setast upp. Hesar útbyggingar skulu hava við sær, at vatnorkuframleiðslan økist munandi, sigur John Zachariasen, nevndarformaður í ársfrágreiðingini.
Nevndin viðger framhaldandi støðuna í sambandi við komandi vindorkuútbyggingar í meginøkinum, har SEV tøkniliga og búskaparliga er til reiðar við eini 18 MW vindmyllulund í Hoyvíkshaga, sum hevði minkað oljunýtsluna 13.000 tons árliga svarandi til 40 % av samlaðu oljunýtsluni hjá SEV í 2017.
ORKA og SEV hava eisini staðsett fýra onnur øki, har neyðugar fyrireikingar skulu gerast fyri at kunnu byggja út við vindorku. Talan er um hagan við Eiðisvatn, Junkarahaga í Kvívík, á Sandoynni og Kirkjubøreyn. Ætlanin er, at 100 metrar høgar vindmáti-mastrar verða settar upp á hesum støðum í summar.
SEV hevur áður skotið upp at seta 12 vindmyllur á tilsamans 12 MegaWatt upp í Suðuroynni saman við einari pumpuskipan og einari battarískipan. Vindorkuútboðið í Porkeri er útsett, tí vindmátingarnar vísa á trupul vindviðurskifti. SEV er nú í holt við at gera nýggjar kanningar av vindviðurskiftunum í Porkeri. Vindorkuútboðið í Suðuroy er treytað av, at pumpuskipan verður gjørd.
SEV sigur úrslitið í fjør vera nøktandi, men tað er eisini eitt krav, at ársúrslitini hjá SEV liggja á hesum stigi, tí tey eru neyðug fyri at fíggja komandi útbyggingarnar á grønu kósini og í elskipanini.
Fíggjarætlanin fyri 2018 er løgd til rættis við lægri prísi, og væntar SEV at úrslitið í ár verður 79,5 milliónir krónur eftir skatt.


text:
Fagrar bókmentir úr oyggjasamfeløgum í altjóðagerðini
11.-13 mai verður almenn ráðstevna í Norðurlandahúsinum um, hvussu tilveran í oyggjasamfeløgum sæst aftur í føgrum bókmentum, og hvørjir líkskapir og hvørjir munir gera seg galdandi í millum oyggjabókmentir
Ráðstevnan um føgru bókmentirnar í oyggjum og fjarskotnum plássum hevur heitið ‘Tornið við heimsins enda’ eftir skaldsøguni hjá Williami Heinesen (1976). Tað er eisini eitt kent brot eftir kenda rithøvundin, ið hevur givið íblástur til evnið: Føroyar í stóra heimshavinum er at sammeta við eitt sandskorn á einum dansigólvi, men brúkar tú sjóneyku, so kemur tú eftir, at talan er um ein heilan heim.
Ráðstevnan fer tó ikki bara at líta at føgrum bókmentum í hvørjum oyggjasamfelag sær, men heldur at hava hesar bókmentir upp ímóti hvørjum øðrum. Hava fagrar bókmentir, sum eru skrivaðar í oyggjasamfeløgum, t.d. í Føroyum og Jameika, nakað í felag? Hvørjir munir gera seg galdandi og hví? Er nakar munur í millum fagrar bókmentir úr oyggjasamfeløgum og fagrar bókmentir úr størri samfeløgum?
Fyrireikararnir siga, at altjóðagerðin hevur havt við sær, at oyggjar og smápláss eru vorðin eitt stórt granskingarevni, eisini innan bókmentir. Hetta hendir samstundis sum altjóðagerðin hevur við sær, at gomul sambond vikna og at nýggj sambond taka seg upp, eitt nú millum oyggjasamfeløg. Ráðstevnan setur sær fyri at lýsa, greina og skifta orð um, hvussu ymisk rúm – tað lokala, tað nationala, tað regionala og tað globala – og eisini umskaringar og ferðing teirra millum síggjast aftur í skrivikynstrinum innan nútímans, fagrar bókmentir.
Húsið hevur boðið 12 rithøvundum og 12 bókmentafrøðingum at leggja fram og skifta orð um evnið. Hesi koma úr t.d. Grønlandi, Tasmania, karibisku oyggjunum og Japan. Úr Føroyum luttaka Carl Jóhan Jensen, rithøvundur, Malan Marnersóttir og Bergur Djurhuus Hansen, bókmentafrøðingar, ið bæði starvast á Setrinum. Yvirlitið yvir vísindafólk og rithøvundar sæst her.
Ráðstevnan verður í Norðurlandahúsinum frá 11. til 13. mai. Hon er almenn og ókeypis. Meiri kunning fæst við at seta seg í samband við Inger Smærup Sørensen, samskipara, umvegis telefon 22 46 73 ella teldupostadressuna inger@nlh.fo
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Ingi Samuelsen
01.01.2018 - 12:52
Mentan > Uttanlands > Annað
Heimsins størsta nýggjársrakett nakrantíð varð í nátt skotin av á mannaskaptu Al Marjan oynni í Sameindu arabisku Emiratunum. 997 kilo vigaði rakettin, ið hevði ein diametur á 142 sentimetrar.
- Henda hendingin ber gleði og vísir okkara vilja at hugfanga okkara gestir, segði Abdullah Rashed Al Abooli, ið er stjóri á oynni sambært danska TV2.
Rakettin varð skotin yvir sjógvin, so gestirnir á oynni kundu síggja hana á midnátt.
Júst Al Marjan Island var serliga vald av Phil Grucci, stjóra fyri fýrverksfyritøkuna Fireworks by Grucci, sum hevði gjørt rakettina.
- Eg spurdi meg sjálvan, hvat er tann besti pallurin fyri eitt rimmar fýrverk. Her er vakur strandarlinja og klárur bláur sjógvur.
Eftir at rakettin var skotin, fingu bæði Abdullah Rashed Al Abooli og Phil Grucci handa heiðursprógv fyri, at teir nú eiga metið fyri heimsins størstu nýggjársrakett.
Gamla metið var ein rakett við 121 sendimetrar í diametur, og usm vigaði 464 kilo, skrivar tv2.dk


text:
Orð og Tónar 22.aug kl.20
Orð og tónar byrja aftur týskvøldið 22. august kl. 20 í Reinsarínum, og tá kaga vit inn í ymsar klivar í nýggja føroyska listaheiminum ígjøgnum nýggju bókina eftir Kinnu Poulsen Listamál.
Vit ætla at flyta innihaldið fyri ein part inn á pallin soleiðis:
Umframt nakrar stuttar hugleiðingar um at ummæla list í Føroyum síggja vit brot úr spildurnýggjum leiki eftir Kristinu Sundar Hansen, sum verður frumsýndur 9. septembur, vit hoyra Jóanes Nielsen lesa nýggjar yrkingar, og vit práta við Sakaris Stórá og Juliett Nattestad um filmin, ið verður frumsýndur 6. septembur, saman við einum brellbita úr filminum.
Síðst men ikki minst: tónleikin hetta kvøldið eigur Knút Háberg Eysturstein.
Komið og hugnið tykkum á Reinsarínum saman við góðum tónleiki og áhugaverdum nýskaptum bitum úr føroyska listaheiminum tann 22. august!
Skráin er henda:
19:30 Dyrnar lata upp, Listamál kann keypast fyri serprís
20:00 Vælkoma
20:10 Kinna greiðir frá innhaldinum í bókini og lýsir vangamyndir og annað við myndum á stórskíggja.
20.25 Jóanes Nielsen lesur nýggjar yrkingar
20.35 Tjóðpallurin sýnir brot úr sjónleikinum Ómegd
20.45 Tónleikur
20:50 Steðgur í 20 minuttir.
Høvi verður at keypa sær bókina og fáa sær eina øl, vín ella kaffi
21:10 Dreymar við havið – prát við Sakaris Stórá og Juliett Nattestad + brot úr filminum
21.35 Bárður Jákupsson um týdningin at ummæla list
21:45 Tónleikur


text:
Inntøkur og loysnir heldur enn rokningar
31. august 2015
Sjálvt um valstríð kunnu grugga, er greitt, at einasti Sambandsflokkurin í Føroyum hevur veruligar loysnir, meðan aðrir flokkar skriva rokningar út til føroyingar heldur enn at útvega inntøkur
Bert ein sambandsflokkur, aðrir meira ella minni loysingarflokkar.
Avgerðin um politisku kósina næstu fýra árini liggur nú í hondunum á hvørjum einstøkum føroyingi.
Valstríð grugga, men kortini átti valið at verið greitt.
Øðrumegin stendur einasti Sambandsflokkurin í Føroyum við fullum hyllum av virðismiklum politiskum málum:
• Vit fara eftir at økja eksportinntøkur Føroya í stórum
• Øll skulu hava ágóðan við betraðum vælferðartænastum – ikki minst í heilsuverkinum
• Vit hava Ríkisfelagsskapin við týðandi rættindum og samstørvum, eisini altjóða
• Við reyða passinum kunnu vit sum ríkisborgarar frítt ferðast og arbeiða í Europa, hóast vit standa uttan fyri ES
• Ein samlað ríkisveiting á eina milliard krónur er til okkara samfelag
Aðrir politiskir flokkar – teir eru meira ella minni loysingarflokkar – vilja sjálvandi føroyingum tað besta. Fakta er tó, at úrslitið av teirra politikki er, at øll í Føroyum fáa rokningar sendandi í staðin fyri inntøkur.
Tað er umráðandi, at tú sum veljari ert við í føroyska fólkaræðinum. Líka mikið, hvønn politiskan flokk, tú ætlar at velja, so er týðandi, at tú fert á val.
Eg vil mæla tær til at velja Sambandsflokkin.
Nú rætta vit kós og reka rættan sambandspolitikk.
Edmund Joensen
Valevni Sambandsfloksins til løgtingsvalið
RN
Aftur


text:
13 ára gamla Mie Ø. Nielsen stóð fyri sensatiónini í gjár, á donsku meistarastevnuni á langgeil, tá ið hon fyrst vann juniorkappingina í 100 rygg um morgunin, fyri síðani at gerast nummar 2 í senior-hálvfinaluni um kvøldið. Tíðirnar vóru 1:03.25 um morgunin og 1:02.55 um kvøldið, har danska kravtíðin til EJM í Helsinki er 1:04.97, og 1:02.69 til EM fyri gentur árgang 1990 og yngri. Men Mie er ov ung til at hoyra til aldursbólkarnar sum kappast á EJM, og hartil ov ung í mun til aldursmørkini hjá evropeiska svimjisambandinum til EM í Budapest. Mie er dóttur tiltikna Benny Nielsen, sum vann OL silvur í Seoul í 1988. Lesið t.d. her á Politiken.dk.
Nú eru tær annars tríggjar sum hava kvalifiserað seg til EM í Budapest. Lotte Friis kláraði kravtíðina í 200 frí fyrradagin, og í gjár kláraði Pernille Larsen so neyðturviliga kravtíðina í 100 rygg, tá ið hon við tíðini 1:01.98 svam skjótari enn Mie. Hartil kláraði Jeanette Ottesen kravtíðina í hálvfinaluni í 100 frí, tá ið hon svam 55.61, har kravtíðin hjá teimum eldru damunum er 55.83. Rikke Møller Pedersen svam eisini eina góða tíð í 50 metra bringusvimjing, tá ið hon vann gull við tíðini 31.95, sum er 0.85 sekund frá hennara danska met. Men her hava danir ta heldur løgnu reglu, at hóast 50 bringa er á EM skránni, so kunnu svimjarar ikki kvalifisera seg í greinini, av tí at hon ikki er olympisk svimjigrein.
Mie klárað kravtíð til Budapest, men er ov ung
13 ára gamla Mie Ø. Nielsen stóð fyri sensatiónini í gjár, á donsku meistarastevnuni á langgeil, tá ið hon fyrst vann juniorkappingina í 100 rygg um morgunin, fyri síðani at gerast nummar 2 í senior-hálvfinaluni um kvøldið. Tíðirnar vóru 1:03.25 um morgunin og 1:02.55 um kvøldið, har danska kravtíðin til EJM í Helsinki er 1:04.97, og 1:02.69 til EM fyri gentur árgang 1990 og yngri. Men Mie er ov ung til at hoyra til aldursbólkarnar sum kappast á EJM, og hartil ov ung í mun til aldursmørkini hjá evropeiska svimjisambandinum til EM í Budapest. Mie er dóttur tiltikna Benny Nielsen, sum vann OL silvur í Seoul í 1988. Lesið t.d. her á Politiken.dk.


text:
Vælkomin til tilmeldingarskipanina hjá Judo Føroyar.
Í hesari skipanini ber til at tekna seg sum lim í øllum judofeløgunum í Føroyum. Tað verður gjørt á tann hátt, at fyrsta skal man “STOVNA VANGA” ovast til høgru. Síðani skal man fara til “LIÐTILMELDING”, har eisini ber til at gjalda limagjaldið. Gjørt verður vart við, at hendan skipanin kostar 1,3% at gjalda við, og tann upphæddin er løgd afturat limagjaldinum, tí sær limagjaldið soleiðis út.
Eisini ber til at tekna seg til ymisk tiltøk og kappingar. Tað verður gjørt undir “TILTAK”. Okkurt tiltak kostar, meðan onnur eru ókeypis.
Sum nakað nýtt ber eisini til her at keypa ymsa judoútgerð, so sum judogi, belti v.m. Hetta verður gjørt undir “HANDIL”.
Av tí at hendan skipanin er nýggj fyri okkum er helst okkurt, sum átti at verið betri. Tit eru væl komin at senda okkum viðmerkingar og uppskot til judo@judo.fo


text:
Nær byrjaði tú við flogbólti?
Eg byrjaði at spæla flogbólt, tá eg var 9 ára gamalur.
Hví valdi tú flogbóltin?
Tí at mær dámdi tað sera væl. Eg royndi aðrar ítróttagreinir eisini, men vendi aftur til flogbóltin. Ein onnur orsøk var eisini, at beiggi mín eisini spældi flogbólt.
Hvørjum liðum hevur tú spælt við?
Eg byrjaði við High School Titulescu Craiova, til eg var 18 ára gamalur. Síðani havi eg spælt við: Universitatea Craiova, Steua Bucharest, CSU Oradea, Hidro Constanta, Calculatorul Bucharest, Universitatea Bacau, Fleyr og Fram.
Hvat fyri positión dámar tær best at spæla á vøllinum?
Hevari ella miðja
Hvør er títt flogbólts idol?
Gardini (Andrea Gardini er fyrrverandi italienskur miðblokkur, video er niðanfyri)
Hvat er títt besta flogóltsminni?
Tá eg spældi við Universitatae Craiova í National League, og vit gjørdust nummar 3
Hvat er títt ringasta flogbóltminni?
Tá Fleyr tapti steypafinaluna ímóti Mjølni í 2000. Tann einasti dysturin, sum vit taptu tað árið.
Hvat eru/vóru tínir bestu eginleikar á vøllinum?
At blokka
Hevur tú nøkur góð ráð til onnur, sum vilja spæla flogbólt?
At venja seriøst og brúka høvdið – ikki bara vøddarnar J
Álopspæl ella verjuspæl?
Álopsspæl
Hvar sært tú teg um 10 ár?
Pensioneraður flogbóltsspælari :-p
Hvør skal svara næstuferð?
Tað skal Klæmint Isaksen.
[youtube=http://www.youtube.com/watch?v=hZFiRjrKA6Y]
Videoklip frá einum dysti millum Italia(bláir) og Holland(hvítir). Gardini er nr 1 hjá Italia.


text:
Oljufeløg undir vaksandi løgfrøðiligum trýsti
Nakrar av heimsins størstu fyritøkum - oljufeløg sum BP, Chevron, Exxon Mobil, ConocoPhillips og Shell - eru saman við norska statinum undir vaksandi løgfrøðiligum trýsti, og harvið eisini fíggjarligum trýsti, vegna leiklut teirra í veðurlagsbroytingunum.
Fyrr í mánaðinum fall dómur í Oslo í einum máli, sum m.a. Greenpeace hevði lagt ímóti norska statinum við kravi um, at rætturin skuldi ógilda 10 útvinningarloyvi í nýggjum økjum í Barentshavinum - tí loyvini, sambært Greenpeace, stríða ímóti grein 112 í norsku grundlógini um rættin til eitt gott umhvørvi og atlitið til framtíðar ættarlið.
Greenpeace tapti málið, tí rætturin helt ikki, at tillutingin av útvinningarloyvunum í sjálvum sær er brot á grundlógina, og vísti harumframt til tiltøkini, ið eru tikin til tess at sleppa undan oljudálking.
Hóast Greenpeace tapti, er tað áhugavert, at samanknýtingin av oljuleiting og rættinum til eitt gott umhvørvi, løgfrøðiliga sæð er nógmikið til, at hon kann viðgerast av einum dómstóli.
Sjálvt um norski staturin - og í øðrum lagi oljufeløgini - slapp við skrekkinum í Oslo, er langt frá vist, at hetta eisini verður lagið í framtíðini.
Borgarstjórin í New York, Bill de Blasio, hevur júst upplýst, at miljónabýurin hevur lagt sak ímóti oljufeløgunum BP, Chevron, Exxon Mobil, ConocoPhillips og Shell, fyri útreiðslurnar, veðurlagsbroytingarnar hava kostað New York.
Og borgarstjórin leggur ikki fingrarnar ímillum.
”Vit flyta bardagan ímóti veðurlagsbroytingunum beinleiðis aftur til oljufeløgini, ið vistu um avleiðingarnar av brendu fossilu brennievnunum, men við vilja valdu at villleiða samfelagið fyri at verja sín egna vinning”, segði Bill de Blasio.
Borgarstjórin heitti samstundis á pensjónsgrunnarnar í býnum um at sleppa sær av við øll partabrøv síni í oljufeløgunum.
Heldur henda gongdin fram, kunnu oljufeløgini skjótt fáa nógv størri trupulleikar enn lágu oljuprísirnar.
Kelda: maritimedanmark.dk


text:
15. mai 2012Nr. 63
Løgtingslóg um arbeiðsfremjandi tiltøk, sum seinast broytt við løgtingslóg nr. 103 frá 13. juli 2017
Kapittul 1
Øki lógarinnar
§ 1. Lógin fevnir um tiltøk, ið stuðla undir eitt virkið arbeiðslív hjá persónum, sum hava ella kunnu fáa trupulleikar við at varðveita tilknýtið til arbeiðsmarknaðin.
Stk. 2. Lógin fevnir eisini um tiltøk, ið fyribyrgja avleiðingar av langtíðarfráveru frá arbeiði vegna arbeiðsloysi, sjúku el.a.
Stk. 3. Fevnd av hesi lóg eru:
1) persónur, sum fær veiting vegna arbeiðsloysi, sbrt. § 9 í forsorgarlógini,
2) persónur, sum fær veiting vegna sjúku ella øðrum trupulleikum enn arbeiðsloysi, sbrt. § 9 í forsorgarlógini,
3) persónur, sum fær veiting, sbrt. § 3, stk. 1-2 í lóg um dagpening vegna sjúku v.m.,
4) persónur, sum, orsakað av minkaðum arbeiðsførleika, tørvar serligan stuðul fyri at koma í arbeiði,
5) fyritíðarpensjónistur sbrt. § 3, stk. 1 og
6) persónur undir 18 ár, sum, orsakað av likamligum ella sálarligum breki, uttan fyriskipan ikki kann væntast at kunna forsyrgja sær og sínum í framtíðini.
§ 2. Persónur undir fólkapensjónsaldur, sum hevur lógligt uppihald og fastan bústað í Føroyum, er fevndur av hesi lóg.
Stk. 2. Útlendingar við tíðarbundnum arbeiðs- og uppihaldsloyvum eru ikki fevndir av hesi lóg.
Stk. 3. Persónur, sum uppiheldur sær í øðrum landi, hevur ikki rætt til stuðul sambært hesi lóg. Hetta er tó ikki galdandi fyri uppihald í øðrum landi sambært § 10, stk. 4.
Serligar treytir
§ 3. Fyritíðarpensjónistur kann fáa tilboð sambært hesi lóg, um útgjald av fyritíðarpensjón verður steðgað sambært § 25, stk. 2 í lóg um almannapensjónir. Henda treyt er tó ikki galdandi í sambandi við fyriskipan sbrt. § 24, og henda treyt er ikki galdandi í sambandi við stuðul til fyriskipan sbrt. § 9, stk. 1, nr. 6 fyri lægstu og miðal fyritíðarpensjónistar.
Stk. 2. Persónur sbrt. § 1, stk. 3, nr. 3 fær veiting sambært hesi lóg, um veiting sambært hesi lóg er hægri.
Stk. 3. Stuðul til fyriskipanir sambært hesi lóg er ikki tengdur at ogn umsøkjarans ella inntøku og ogn hjúnafelagans.
Kapittul 2
Upplýsing og vegleiðing
§ 4. 1) Í fyrstu atløgu metir Almannaverkið, um viðkomandi við upplýsing og vegleiðing sjálvur kann loysa íkomnu støðuna við vantandi arbeiði.
Stk. 2. Upplýsing og vegleiðing er at skilja sum hjálp í mun til arbeiðsmøguleikar og útbúgvingarmøguleikar.
Stk. 3. Upplýsing og vegleiðing kann tó eisini fevna um ráðgeving um persónligar og fíggjarligar trupulleikar, herundir um rættindi og stuðulsmøguleikar sambært aðrari lóggávu.
Kapitul 3
Virknisvenjing
§ 5. Virknisvenjing er:
1) arbeiðstilboð á einum almennum ella privatum arbeiðsplássi, ella
2) styttri arbeiðsrættað skeið.
Stk. 2. Virknisvenjing kann tó eisini fevna um aðra styttri, ikki beinleiðis arbeiðsrættaða fyriskipan, um mett verður, at tað kann økja møguleikarnar hjá viðkomandi aftur at fáa arbeiði.
Stk. 3. Val av virknisvenjing verður gjørt við støði í, hvussu viðkomandi skjótast møguligt aftur kann koma í arbeiði.
Stk. 4. Virknisvenjing sbrt. stk. 1, nr. 1 verður játtað fyri í mesta lagi 6 mánaðir í senn, men vanliga ikki longur enn 3 mánaðir.
Stk. 5. Eftir lokna virknisvenjing verður fyriskipanin endurmett, og mett verður um møguleikarnar hjá tí einstaka at fáa vanligt arbeiði ella at fara undir útbúgving, áðrenn nýggj virknisvenjing verður sett í verk.
§ 6. Virknisvenjing verður sett í verk í seinasta lagi, tá persónur sbrt. § 1, stk. 3, nr. 1 hevur fingið veiting vegna arbeiðsloysi í samanhangandi 6 mánaðir.
Stk. 2. Freist sambært stk. 1 kann útsetast upp til 3 mánaðir, um mett verður, at tað økir um møguleikarnar at røkka endamálinum sbrt. § 5, stk. 3.
Stk. 3. Persónar sbrt. § 1, stk. 3, nr. 2 og 3 fáa eisini tilboð um virknisvenjing, um tað kann sameinast við sjúku ella aðrar trupulleikar, sum viðkomandi hevur.
§ 7. Persónur, ið luttekur í virknisvenjing, fær framhaldandi stuðulsveiting sbrt. § 9 í forsorgarlógini ella lóg um dagpening vegna sjúku v.m. Persónur í virknisvenjing sbrt. § 5, stk. 1, nr. 1 fær harumframt eina virknisviðbót í tíðarskeiðinum fyri virknisvenjingina. Virknisviðbót kann tó ikki latast, um samlaði stuðulin hervið verður hægri enn veiting sbrt. § 12.
Stk. 2. Virknisviðbótin lækkar ella fellur burtur við ógrundaðari fráveru.
Stk. 3. Landsstýrismaðurin ásetur í kunngerð nærri reglur um virknisvenjing, tímatal, upphædd fyri virknisviðbót og lækking av virknisviðbót.
Kapittul 4
Arbeiðsbúgving
Arbeiðsbúgving
§ 8. Stuðul verður veittur til arbeiðsbúgving, tá tað er ein neyðug fyritreyt fyri, at viðkomandi frameftir kann forsyrgja sær og sínari familju við at arbeiða. Stuðulin fevnir um arbeiðsrættaðar fyriskipanir og fíggjarliga hjálp, ið hava til endamáls at gera viðkomandi føran fyri at átaka sær arbeiði sambært treytum á vanliga arbeiðsmarknaðinum.
Stk. 2. Tey, ið eru fevnd av arbeiðsbúgving sambært stk. 1, eru persónar, ið ikki kunnu fáa, hava mist ella eru í vanda fyri at missa sítt tilknýti til arbeiðsmarknaðin orsakað av likamligum ella sálarligum breki, varandi sjúku ella sosialum orsøkum.
Fyriskipanir
§ 9. Fyriskipanir sambært § 8 eru:
1) ástøðilig útbúgving,
2) yrkisútbúgving,
3) arbeiðsvenjing á vanliga arbeiðsmarknaðinum,
4) fyrireikandi fyriskipan,
5) avklárandi fyriskipan og
6) styttri førleikagevandi skeið.
Stk. 2. Arbeiðsvenjing sbrt. stk. 1, nr. 3 er ein styttri beinleiðis arbeiðsrættað fyriskipan á vanliga arbeiðsmarknaðinum, tó uttan at talan er um yrkisútbúgving. Fyriskipan við arbeiðsvenjing kann vanliga ikki vara longur enn 1 ár.
Stk. 3. Fyrireikandi fyriskipan sbrt. stk. 1, nr. 4 er styttri varandi skúlagongd á fólkaskúla- ella miðnámsstøði, tá tað er fyritreyt fyri fyriskipan sbrt. stk. 1, nr. 1 ella 2.
Stk. 4. Avklárandi fyriskipan sbrt. stk. 1, nr. 5 er arbeiðsroynd á einum arbeiðsplássi ella eitt skúlatiltak, tá tað er fyritreyt fyri at seta fyriskipan í verk sbrt. stk. 1, nr. 1, 2, ella 3. Fyriskipanin kann í mesta lagi vara 1 ár.
Stk. 5. Styttri førleikagevandi skeið sbrt. stk. 1, nr. 6 eru skeið, ið geva betri atgongd til arbeiði.
Val av fyriskipan
§ 10. Avgerð um val av fyriskipan sbrt. § 9 verður tikin við støði í fyritreytum og ynskjum um framtíðar yrkisleið hjá tí einstaka.
Stk. 2. Val av fyriskipan skal vera skynsamt í mun til fyritreytirnar og stytst møguligu leiðina hjá tí einstaka at røkka endamálinum um at gerast førur fyri at forsyrgja sær og sínari familju.
Stk. 3. Val av fyriskipan skal takast við støði í eini neyvari heildarmeting av fremjandi og tarnandi fyritreytunum. Í heildarmetingingini skulu atlit takast til:
1) skúlagongd og útbúgving,
2) arbeiðsroyndir higartil,
3) áhugamál,
4) innlæringarevni,
5) evni og hug hjá viðkomandi at innganga í sosialar og arbeiðsligar samanhangir,
6) heilsulig viðurskifti, herundir arbeiðstarn,
7) familjuviðurskifti og onnur sosial viðurskifti av týdningi fyri fyriskipan,
8) arbeiðsmøguleikar eftir lokna fyriskipan og
9) onnur viðurskifti, ið verða mett at hava týdning.
Stk. 4. 2) Val av fyriskipan skal taka støði í, at fyriskipanin skal fremjast í Føroyum. Til fólk við sjónbreki og hoyribreki kann fyriskipan heilt ella lutvíst fyriskipast í øðrum landi, um egnað fyriskipan ikki er í Føroyum.
Stk. 5. 3) Persónar, sum hava miðnámsskúlaprógv, og sum hava autismu ella somu eyðkenni og líknandi avbjóðingar í mun til útbúgving, sum tey, ið hava autismu, kunnu í serligum førum fáa stuðul til førleikagevandi útbúgving uttanlands, um so er, at tað ikki finst hóskandi tilboð í Føroyum.
Stk. 6. 2) 3) Í sambandi við fyriskipan sbrt. § 9, stk. 1, nr. 5 og 6 kann stuðul veitast til styttri tiltøk í øðrum landi.
Stk. 7. 2) 3) Í meting av tarnandi fyritreytum sbrt. stk. 3 skulu atlit ikki takast til møguligar strukturtrupulleikar á arbeiðsmarknaðinum.
Stk. 8. 2) 3) Landsstýrismaðurin kann í kunngerð áseta nærri reglur fyri vali av fyriskipan og um metan av atlitum.
Fyriskipanarætlan og uppfylging
§ 11. Stuðul til arbeiðsbúgving er treytaður av, at ein fyriskipanarætlan við tíðarætlan fyriliggur. Treytin er tó ikki galdandi fyri stuðul til avklárandi fyriskipan sbrt. § 9, stk. 1, nr. 5.
Stk. 2. Stuðul til arbeiðsbúgving verður játtaður fyri ásettu tíðina fyri avtalaðu fyriskipanina.
Stk. 3. Um talan er um serlig sjúkuviðurskifti ella aðrar vælgrundaðar orsøkir, kann víkjast frá tíðarætlan.
Stk. 4. Fyriskipan, sum er sett í verk, og ætlanin fyri fyriskipanina skal fylgjast og javnan takast upp til metingar, hvørt útlit eru fyri, at endamálið við fyriskipanini verður rokkið.
Stuðulsveiting
§ 12. Í sambandi við fyriskipan sbrt. § 9, stk. 1, nr. 1, 4, 5 og 6 verður stuðul veittur til uppihald sambært fylgjandi ásetingum:
1) Persónur, ið býr einsamallur og hevur forsyrgjaraskyldu mótvegis barni, fær 100% av dagpeningaupphæddini um mánaðin.
2) Persónur, ið er sambúgvandi og hevur forsyrgjaraskyldu mótvegis barni, fær 80% av dagpeningaupphæddini um mánaðin.
3) 4) Persónur 25 ár og eldri, ið býr einsamallur og ikki hevur forsyrgjaraskyldu mótvegis barni, fær 85% av dagpeningaupphæddini um mánaðin.
4) 4) Persónur 25 ár og eldri, ið er sambúgvandi og ikki hevur forsyrgjaraskyldu mótvegis barni, fær 60% av dagpeningaupphæddini um mánaðin.
5) Persónur yngri enn 25 ár, ið ikki býr hjá einum ella báðum foreldrum, og ikki hevur forsyrgjaraskyldu mótvegis barni, fær 50% av dagpeningaupphæddini um mánaðin.
6) Persónur yngri enn 25 ár, ið býr hjá einum ella báðum foreldrum, og ikki hevur forsyrgjaraskyldu mótvegis barni, fær 30% av dagpeningaupphæddini um mánaðin.
Stk. 2. Dagpeningaupphædd sbrt. stk. 1 er at skilja sum hægsta útgjald sambært lóg um dagpening vegna sjúku v.m., frítíðarløn ikki íroknað. Sambúgvandi er at skilja sum persónur, sum býr saman við øðrum vaksnum persóni.
Stk. 3. 1) 5) Í serligum førum, og bert tá talan er um persón við fleiri enn tveimum børnum at forsyrgja, kann Almannaverkið taka avgerð um, at persónur í fyriskipanartíðarskeiðnum fær hægri veiting, enn ásett sbrt. stk. 1 ella § 13 a, stk. 1.
Stk. 4. 4) 5) Um persónur vegna djúptøknar sálarligar trupulleikar, samansettar (kompleksar) sosialar trupulleikar ella vegna kropsligt brek má hava bústað av ávísum slagi og harvið hægri bústaðarútreiðslur, kann eitt bústaðarískoyti latast til hesar útreiðslur umframt veitingina sambært stk. 1, § 13 a, stk. 1 ella § 14, stk. 1, nr. 1.
Stk. 5. 4) Landsstýrismaðurin kann í kunngerð áseta reglur um veitan av ískoytisupphædd sambært stk. 3 og 4.
Stk. 6. 4) Inntøkur frá arbeiði, aðrar inntøkur, vinningur ella møguligur annar stuðul til uppihald í fyriskipanartíðarskeiðnum verða mótroknað í stuðulsveitingini.
Stk. 7. 4) 5) Skattskyldug inntøka, sum ein persónur kann hava, uttan at upphædd verður mótroknað sbrt. stk. 6, er 1.000 kr. faldað við tali av mánaðum í árinum, sum fyriskipanin varir.
Stk. 8. 4) Stuðul verður veittur frá fyrsta degi í tí mánaði, fyriskipanin er byrjað.
Stk. 9. 4) Persónur í fyriskipan, har uppihald og matur er goldin, fær ikki stuðul sbrt. stk. 1, men fær upphædd til persónligan tørv.
Stk. 10. 4) Landsstýrismaðurin ásetur í kunngerð nærri reglur um stuðul og upphædd til persónligan tørv sambært stk. 9.
§ 13. 5) Lesandi í útbúgvingaraldri fær ikki stuðul sbrt. § 12 til:
1) framhaldsdeild fólkaskúlans, tá tann lesandi ikki hevur forsyrgjaraskyldu mótvegis barni, og er undir 18 ár,
2) miðnámsútbúgving, tá tann lesandi ikki hevur forsyrgjaraskyldu mótvegis barni, og er undir 22 ár,
3) førleikagevandi útbúgving, tá tann lesandi er undir 25 ár.
Stk. 2. 5) Tá talan er um persónar, sum hava umfatandi arbeiðstarn og djúptøknar persónligar og sosialar trupulleikar, kann víkjast frá treyt sbrt. stk. 1.
§ 13 a. 2) 5) Hóast ásetingarnar í § 12, stk. 1 verður stuðul til uppihald til lesandi, ið fáa lestrarstuðul, sambært løgtingslóg um lestrarstuðul, veittur sambært fylgjandi ásetingum:
1) Persónur, ið býr einsamallur og hevur forsyrgjaraskyldu mótvegis barni, fær 37% av dagpeningaupphæddini um mánaðin. Fyri hvørt barnið aftrat fyrsta barninum, ið hevur skrásettan bústað hjá viðkomandi, lækkar veitingin við 20%.
2) Persónur, ið er sambúgvandi og hevur forsyrgjaraskyldu mótvegis barni, fær 34% av dagpeningaupphæddini um mánaðin. Fyri hvørt barnið aftrat fyrsta barninum, ið hevur skrásettan bústað hjá viðkomandi, lækkar veitingin við 18%.
3) Persónur, 25 ár ella eldri, ið býr einsamallur og ikki hevur forsyrgjaraskyldu mótvegis barni, fær 50% av dagpeningaupphæddini um mánaðin.
4) Persónur, 25 ár ella eldri, ið er sambúgvandi og ikki hevur forsyrgjaraskyldu mótvegis barni, fær 28% av dagpeningaupphæddini um mánaðin.
5) 6) Persónur, yngri enn 25 ár, ið ikki býr hjá foreldrum, og ikki hevur forsyrgjaraskyldu mótvegis barni, fær 21% av dagpeningaupphæddini um mánaðin.
6) 6) Persónur, yngri enn 25 ár, ið býr hjá foreldrum, og ikki hevur forsyrgjaraskyldu mótvegis barni, fær 16% av dagpeningaupphæddini um mánaðin.
7) 5) Persónur, ið er uppihaldari at barni, og sum livir í samlívi ella er giftur við persóni, ið er lesandi, og sum móttekur lestrarstuðul, fær 44% av dagpeningaupphæddini um mánaðin.
8) 5) Persónur, ið býr einsamallur, og sum rindar barnagjald fær 50% av dagpeningaupphæddini.
9) 5) Persónur, ið er sambúgvandi, sum ikki hevur heimabúgvandi børn, men sum rindar barnagjald, fær 28% av dagpeningaupphæddini.
10) 5) Umframt veiting sbrt. nr. 8 og 9 verður veitt ein viðbót samsvarandi við vanligt barnagjald.
Stk. 2. Stuðul til uppihald til lesandi, ið fáa lestrarstuðul sambært løgtingslóg um lestrarstuðul, verður 12. mánaðin veittur sambært § 12, stk. 1 í hesi løgtingslóg.
Stuðulsveiting sum lønarískoyti
§ 14. 2) 5) Í sambandi við fyriskipan á arbeiðsmarknaðinum sbrt. § 9, stk. 1, nr. 2 og 3, verður stuðul veittur sum lønarískoyti sambært fylgjandi ásetingum:
1) Til yrkisútbúgving verður lønarískoyti veitt til løn til lærling.
2) Til persón í yrkisútbúgving, sum er forsyrgjari ella farin upp um vanligan útbúgvingaraldur, verður lønarískoyti veitt til minstuløn sambært sáttmála á viðkomandi arbeiðsøki.
3) Til arbeiðsvenjing verður lønarískoyti veitt til minstuløn sambært sáttmála á viðkomandi arbeiðsøki.
Stk. 2. 1) 5) Lønarískoytið sbrt. stk 1, nr. 1 og 3 verður avtalað millum Almannaverkið og arbeiðsgevaran, og kann vera upp til 80% av ásettu lønini í mun til arbeiðstarnið hjá viðkomandi persóni.
Stk. 3. 5) Í serligum føri, tá arbeiðsgevari økir sítt starvsfólkatal fyri at seta persón sbrt. stk. 1, nr. 1 ella 3 við umfatandi skerjingum í arbeiðsevnunum, kann 100% lønarískoyti verða veitt.
Stk. 4. 5) Lønarískoyti til persón, sum fær stuðul sbrt. stk. 1, nr. 2, er lønarískoyti sbrt. stk. 2 ella 3 umframt eina upphædd samsvarandi við munin millum lærlingaløn og minstuløn sambært sáttmála á viðkomandi arbeiðsøki.
§ 15. 1) Almannaverkið veitir lønarískoytið sum endurgjald til arbeiðsgevara fyri útlagda løn, og skal sáttmáli gerast millum Almannaverkið og arbeiðsgevara um rindan av lønarískoyti. Lønarískoytið verður uppgjørt hvønn ársfjórðing.
Stk. 2. Lønarískoytið verður rindað frá fyrsta degi í mánaðinum, fyriskipanin er játtað, og sáttmáli er undirskrivaður.
§ 16. Stuðulsveiting sbrt. §§ 12 og 14 lækkar fyrst fyri síðan at fella burtur, um persónur hevur ógrundaða fráveru, ella um persónur orsakað av arbeiði ella øðrum virksemi ikki heldur seg til fyriskipanarætlanina sbrt. § 11.
Stk. 2. Við burturfall av stuðli kann persónur søkja um veiting sbrt. § 9 í lóg um almenna forsorg.
Stk. 3. Landsstýrismaðurin ásetur í kunngerð nærri reglur um lækking og burturfall av stuðli sambært stk. 1.
§ 17. 3) Um persónur, ið fær stuðulsveiting sbrt. § 12 ella § 13 a, stk. 1, verður sjúkur og fyribils ikki kann fylgja fyriskipanarætlanini, kann stuðul sbrt. § 12 ella § 13 a, stk. 1 halda fram upp til 6 mánaðir, um útlit eru fyri, at fyriskipanin kann halda fram óbroytt aftaná sjúkraskeiðið hjá viðkomandi.
Stk. 2. Um viðurskifti sbrt. stk. 1 gera seg galdandi fyri persón, ið fær lønarískoyti sbrt. § 14, verður lønarískoytið afturhildið, og veiting sbrt. § 12 veitt í staðin í tíðarskeiði sbrt. stk. 1.
Stuðulsveiting til uppihald uttanlands
§ 18. 1) Um persónur í sambandi við fyriskipan eftir § 9 sbrt. § 10, stk. 4 flytur bústað, kann viðkomandi persónur fáa veiting sambært lóggávu í viðkomandi landi, tá tað verður mett at vera skynsamasta loysnin. Í tílíkum førum ger Almannaverkið avtalu við viðkomandi kommunu um gjald fyri fyriskipanina.
Annar stuðul
§ 19. Umframt stuðul ella lønarískoyti sbrt. § 12 ella 14 kann stuðul eisini veitast til tilfar, útgerð og aðrar útreiðslur, ið eru ein fylgja av fyriskipanini, men sum ikki eru at meta sum ábyrgd hjá arbeiðsgevara ella skúlaverki at útvega.
Stk. 2. Stuðul til aðrar stakútreiðslur verður veittur sbrt. § 15 í lóg um almenna forsorg.
Stk. 3. Hjálparráð at nýta í sambandi við arbeiðsbúgving verða veitt sbrt. § 18 b í lóg um almenna forsorg.
Stk. 4. 2) Stuðul verður ikki veittur til skúlatilfar og amboð, ið vanliga verða nýtt til skúlanýtslu.
Kapittul 5
Stuðul til íverksetan av egnari fyritøku
§ 20. Um mett verður, at endamálið at gera persón føran fyri at forsyrgja sær og sínum kann røkkast við íverksetan av egnum virki heldur enn við arbeiðsbúgving, kann eitt rentufrítt lán veitast til íverksetan av egnum virki, treytað av, at viðkomandi hevur tær neyðugu fakligu og handilsligu fyritreytirnar fyri at reka eitt virki.
Stk. 2. Rentufría lánið kann í mesta lagi vera 50.000 kr., og eigur at verða tryggjað við tinglýstum veðhaldi, tá hetta er møguligt.
Stk. 3. Lánið verður afturgoldið við 1/96 um mánaðin, og byrjar viðkomandi at gjalda lánið aftur í seinasta lagi 6 mánaðir eftir, at lánið er veitt.
Stk. 4. Rentufría lánið kann verða útsett ella eftirgivið orsakað av sjúku, arbeiðsloysi el.l.
Stk. 5. Lán til íverksetan av egnum virki er treytað av, at ein ætlan fyriliggur, ið lýsir, hvussu stovnan og rakstur av virkinum verður framt, og at viðkomandi faklig viðmæli fyriliggja.
Stk. 6. Umframt lán kann stuðul eisini veitast til uppihald sbrt. § 12 í styttri tíðarskeið, tó vanliga ikki longur enn 6 mánaðir. Eisini kann stuðul latast til viðkomandi skeið sambært § 9, stk. 1, nr. 6.
Kapittul 6
Tillagað starv
§ 21. Lønarískoyti til tillagað starv kann veitast persóni til starv á arbeiðsmarknaðinum, um arbeiðsførleikin hjá viðkomandi varandi er minkaður við í minsta lagi 1/3, og tað førir við sær, at viðkomandi ikki kann fáa ella varðveita arbeiði undir vanligum treytum á arbeiðsmarknaðinum.
Stk. 2. Minkaði arbeiðsførleikin skal vera orsakað av likamligum ella sálarligum breki, varandi sjúku ella týðandi persónligum sosialum viðurskiftum.
Stk. 3. Við minkaðan arbeiðsførleika er at skilja, at talan er um minkaðan arbeiðsførleika fyri viðkomandi arbeiðsøki, men ikki bert í mun til ávíst starv ella ávísar arbeiðsuppgávur.
Stk. 4. Lønarískoyti verður ikki veitt til persón, tá arbeiðsførleikin er minkaður orsakað av heilsustøðu, sum ikki er mett at vera stórvegis verri enn aldurssvarandi.
Stk. 5. Lønarískoyti kann ikki veitast, um ein fyriskipan við arbeiðsbúgving ikki er roynd, ella um mett verður, at útlit eru fyri, at viðkomandi kann gerast førur fyri at forsyrgja sær og sínum við fyriskipan sbrt. § 9.
Stk. 6. Lønarískoyti kann bert veitast til starv hjá persóni á arbeiðsplássi, har viðkomandi er í starvi frammanundan, um tað kann ávísast, at tað ikki er nóg mikið við tillagingum ella øðrvísi uppgávubýti á arbeiðsplássinum, fyri at viðkomandi starvsfólk kann røkja sínar skyldur mótvegis arbeiðsgevara.
Stk. 7. Landsstýrismaðurin kann í kunngerð áseta nærri reglur um meting av varandi minkaðum arbeiðsførleika sbrt. stk. 1-6.
§ 22. 7) Lønarískoytið sbrt. § 21 verður veitt sum endurgjald fyri lønarmiss orsakað av mista arbeiðsførleikanum. Lønarískoytið verður veitt upp til viðkomandi sáttmálaløn, tó í mesta lagi 22.000 kr. um mánaðin, umframt frítíðarløn og arbeiðsmarknaðargjøld. Lønarískoytið fevnir ikki um eftirlønargjøld.
Stk. 2. 7) Arbeiðsgevarin rindar løn sambært viðkomandi sáttmála fyri arbeiðstíðina, sum arbeiðið hjá viðkomandi løntakara verður mett at samsvara við, tó í minsta lagi 2.000 kr. um mánaðin í løn.
Stk. 3. 7) Løn og lønarískoyti tilsamans kunnu ikki vera hægri enn sáttmálalønin, samsvarandi við starvsbrøkin, sum viðkomandi arbeiddi frammanundan.
Stk. 4. 7) Við løn sbrt. stk. 3 er ikki at skilja løn hjá fyritíðarpensjónisti, sum fer í tillagað starv sambært treytum í § 3, stk. 1, 1. pkt.
Stk. 5. 1) 7) Um persónur hevur aðra lønarinntøku, enn avtalað, fellur lønarískoytið burtur. Inntøka frá kommunalari ella borgarligari umboðan, er tó ikki at rokna sum lønarinntøka.
Stk. 6. 7) Upphæddin á 2.000 kr. sbrt. stk. 2 verður javnað í kunngerð um áseting og javning av almannaveitingum.
Stk. 7. 7) (Strikað).
Stk. 9. 7) (Strikað).
Arbeiðsgevari
§ 23. Lønarískoytið kann veitast til starv hjá privatum ella almennum arbeiðsgevara.
Stk. 2. 1) Almannaverkið metir um minkaða arbeiðsførleikan, og ger í samsvari við hesa meting avtalu við arbeiðsgevara um løn frá arbeiðsgevara og lønarískoyti.
Stk. 3. Umframt avtalu um lønarískoyti verður avtala gjørd um arbeiðstíð, arbeiðsuppgávur og møgulig serlig atlit í hesum sambandi.
Stk. 4. 1) Lønarískoytið verður veitt frá 1. arbeiðsdegi, eftir at lønarískoytið er játtað.
Stk. 5. 1) Landsstýrismaðurin kann áseta nærri reglur um lønarískoyti, arbeiðstíð o.a.
Kapittul 7
Avtalað løn til fyritíðarpensjónistar
Serlig arbeiðsfyriskipan á vanliga arbeiðsmarknaðinum
§ 24. Fyritíðarpensjónistur og arbeiðsgevari kunnu í samráð við viðkomandi fakfelag gera avtalu um løn til serliga arbeiðsfyriskipan á arbeiðsmarknaðinum, tá fyritíðarpensjónisturin ikki verður mettur at hava restarbeiðsevnir, ið viðkomandi kann nýta sambært vanligu treytunum á arbeiðsmarknaðinum.
Stk. 2. Fyritreyt fyri avtalu um løn er, at uppgávurnar, sum fyritíðarpensjónistur skal loysa í serligu arbeiðsfyriskipanini, eru at meta sum fyrifallandi arbeiði á arbeiðsplássinum í mesta lagi í 15 tímar um vikuna.
Stk. 3. Umframt avtalu um løn verður avtala gjørd um arbeiðstreytir annars, herundir arbeiðstíðina.
Stk. 4. 1) Treyt fyri avtalu um serliga arbeiðsfyriskipan er, at Almannaverkið váttar, at viðkomandi er fyritíðarpensjónistur.
Kapittul 8
Leiðbeinaraskipan
§ 25. Fyri at stuðla undir, at persónur kann fasthalda starv undir vanligum treytum á arbeiðsmarknaðinum ella í sambandi við fyriskipan sbrt. §§ 9 og 21, kann stuðul veitast til ein leiðbeinara, tá tað verður mett at vera ein fyritreyt fyri, at viðkomandi kann luttaka í fyriskipan.
Stk. 2. Stuðul til leiðbeinara til persón í starvi undir vanligum treytum á arbeiðsmarknaðinum verður bert veittur, um mett verður, at persónur annars er í vanda fyri at missa tilknýtið til arbeiðsmarknaðin, og annars lýkur treytir fyri fyriskipan sambært hesi lóg.
Stk. 3. Við leiðbeinarauppgávur eru at skilja uppgávur, ið liggja uttan fyri tað, ein arbeiðsgevari ella viðkomandi útbúgvingarstovnur kann væntast at taka sær av.
Stk. 4. Stuðul til leiðbeinarauppgávur verður latin sum endurgjald fyri lønarútreiðslur til starvsfólk, ið skal taka sær av leiðbeinarauppgávuni.
Stk. 5. 1) 5) Almannaverkið kann eisini veita stuðul til leiðbeinara við at keypa tænastu uttan fyri arbeiðsplássið ella útbúgvingarstovnin til at røkja leiðbeinarauppgávuna. Í serligum førum og bert tá mett verður, at tað er ein fyritreyt fyri, at ein persónur kann luttaka í eini fyriskipan, kann stuðul veitast til sálarfrøðiliga viðgerð.
Stk. 6. Landsstýrismaðurin ásetur í kunngerð nærri reglur um leiðbeinaraskipanina, tíðarskeið, tímatal og stuðulsupphædd.
Kapittul 9
Arbeiðsmarknaðarrættindi
§ 26. Tillagað starv er starv sambært vanligum treytum á arbeiðsmarknaðinum.
Stk. 2. Um persónur í tillagaðum starvi eftir í minsta lagi eitt ár missir sítt starv, og ikki hevur rætt til arbeiðsloysisstuðul sambært lóg um arbeiðsloysistrygging, og viðkomandi ikki hevur nýtt tillagað starv í boði, fær viðkomandi veiting sambært § 9 í forsorgarlógini vegna arbeiðsloysi uttan mun til ogn hjá viðkomandi ella inntøku og ogn hjá hjúnafelaga, tó í mesta lagi í 12 mánaðir.
Stk. 3. 1) Um persónur fær játtað stuðul sambært stk. 2, tí ALS sýtir útgjald vegna minkaða arbeiðsførleikan, hóast ALS hevur kravt inngjald, skal ALS endurrinda Almannaverkinum samlaða inngjaldið hjá viðkomandi persóni.
§ 27. 5) Um persónur, ið hevur fingið stuðulsveiting sambært § 12, ikki hevur arbeiði eftir lokna fyriskipan sbrt. § 9, stk. 1, nr. 1 og 2, fær viðkomandi í eitt tíðarskeið á í mesta lagi tríggjar mánaðir veiting sbrt. § 9 í lóg um almenna forsorg uttan mun til ogn hjá viðkomandi ella inntøku og ogn hjá hjúnafelaga, roknað frá síðsta degi í tí mánaði, fyriskipanin endaði.
Stk. 2. 5) Kvinnur, sum vegna barnsburð fara í farloyvi frá fyriskipan sbrt. § 9, stk. 1 kunnu fáa framhaldandi veiting sbrt. § 12 ella 13 a í mesta lagi í 12 mánaðir.
Kapittul 10
Málsviðgerð og eftirmeting
§ 28. 1) Almannaverkið tekur avgerð um fyriskipanir sambært hesi lóg.
Stk. 2. 1) Almannaverkið kann til eina og hvørja tíð taka avgerð um, at fyriskipan sambært hesi lóg skal endurskoðast ella eftirmetast.
Stk. 3. Útreiðslur, ið standast av lýsing av máli sbrt. stk. 1 til læknaváttanir o.a., verða rindaðar sambært hesi lóg.
§ 29. 1) Almannaverkið kann við samtykki borgarans krevja almennar myndugleikar, útbúgvingarstovnar, sjúkrahús, heilsustarvsfólk, arbeiðsloysisskipanina, tryggingarfeløg, arbeiðsgevarar, privat, ið útinna uppgávur fyri tað almenna, o.o. eftir upplýsingum, undir hesum upplýsingar um heilt privat viðurskifti og aðrar trúnaðarupplýsingar, ið hava týdning fyri viðgerð av máli sambært hesi lóg.
Stk. 2. 1) Almannaverkið kann í málum um afturgjald av stuðli sbrt. § 32 innheinta upplýsingar sbrt. stk. 1 uttan samtykki.
§ 30. Persónar, ið søkja stuðul til fyriskipan sambært hesi lóg, hava skyldu at virka fyri at upplýsa málið, herímillum at vera við í neyðugum læknakanningum ella viðgerðum.
Stk. 2. 1) Um persónur ikki virkar fyri at upplýsa málið, ella sýtir fyri at geva samtykki til, at Almannaverkið kann biðja um upplýsingar, skal Almannaverkið viðgera málið út frá verandi upplýsingum í málinum.
Stk. 3. 1) Persónar hava skyldu at upplýsa Almannaverkinum um allar broytingar í fyriskipanartíðarskeiðnum, ið kunnu hava ávirkan á rættindi sambært hesi lóg. Arbeiðsgevarar hava somuleiðis í sambandi við fyriskipan sbrt. § 9, stk. 1, nr. 2, 3, 5 og sbrt. § 21 skyldu at boða Almannaverkinum frá um broytingar í starvsviðurskiftunum, ið kunnu hava týdning fyri rættin til lønarískoyti.
Stk. 4. 1) Almannaverkið skal skriftliga kunna viðkomandi persón og arbeiðsgevara um, hvørjar broytingar kunnu hava ávirkan á rættindi sambært hesi lóg.
Kapittul 11
Eftirlit, afturgjald og fyrning
§ 31. 1) Almannaverkið kann fremja eftirlit við fyriskipanum sambært hesi lóg.
Stk. 2. 1) Almannaverkið kann áleggja arbeiðsgevara ella útbúgvingarstovni at geva frágreiðing í mun til fyriskipan sambært hesi lóg.
Stk. 3. 1) Almannaverkið kann hjá arbeiðsstaði ella útbúgvingarstovni fáa upplýsingar um skrásetingar um viðurskifti arbeiðstakarans ella næmingsins, ið eru viðkomandi fyri fyriskipanina.
Stk. 4. 1) Almannaverkið kann áleggja útbúgvingarstovni ella arbeiðsstaði dagliga at skráseta upplýsingar um arbeiðstakara ella næming í tann mun, hesar upplýsingar ikki eru skrásettar hjá øðrum almennum myndugleika, og upplýsingarnar eru viðkomandi fyri fyriskipan arbeiðstakarans ella næmingsins.
§ 32. 1) Hevur nakar av órøttum fingið veiting ella lønarískoyti, og átti hann at verið vitandi um hetta, skal hendan upphæddin gjaldast aftur. Tað sama er galdandi, um orsøkin er vantandi ella skeivar upplýsingar frá viðkomandi, sum hesin hevur skyldu at lata Almannaverkinum.
Stk. 2. 1) Almannaverkið kann í sambandi við afturgjald gera avtalu um afturgjaldskipan.
§ 33. Afturgjaldskrav, við afturatkomnum eykagjøldum, rentum o.ø. mótvegis persóni undir fyriskipan sambært hesi lóg, kann krevjast inn við panting ella afturhaldast í A-inntøkuni.
Stk. 2. Afturgjaldskrav við afturatkomnum eykagjøldum, rentum o.ø. mótvegis arbeiðsgevara kann krevjast inn við panting.
Stk. 3. TAKS fremur sbrt. stk. 1 og 2 panting eftir reglunum um innkrevjing av skattum og avgjøldum og afturheldur í A-inntøku eftir reglunum um lønarafturhald í skattalógini.
§ 34. Endurgjaldskrøv frá arbeiðsgevara fyri útgoldna løn til persón undir fyriskipan sambært hesi lóg eru undir eitt ára fyrning.
§ 35. 1) Afturgjaldskrøv fyri veitingar, sum Almannaverkið av órøttum hevur útgoldið, detta burtur eftir 5 árum, tá tað ikki hevur verið fíggjarliga møguligt at krevja hesi inn.
Kapittul 12
Kærumøguleiki, gildiskoma og skiftisreglur
§ 36. Avgerðir, tiknar sambært hesi lóg, kunnu innan 4 vikur eftir, at kærari hevur fingið fráboðan um avgerðina, kærast til Kærunevndina í almanna- og heilsumálum.
§ 37. Henda løgtingslóg kemur í gildi 1. januar 2013.
Stk. 2. Í málum, har avgerð ikki er tikin, tá henda lógin kemur í gildi, verður avgerð tikin sambært reglunum í hesi lóg.
Stk. 3. 4) Tey, sum hava fingið játtað endurbúgving, áðrenn hendan lóg kemur í gildi, fáa hóast ásetingarnar í § 13, stk. 2 stuðulsveiting restina av játtanartíðarskeiðnum. Veitingin verður veitt eftir reglunum í § 12.
Stk. 4. 4) Sáttmálar við arbeiðsgevarar um læru- og arbeiðsuppvenjing, sum eru gjørdir eftir § 18 í forsorgarlógini, áðrenn hendan lóg kemur í gildi, halda áfram við óbroyttum treytum restina av sáttmálatíðarskeiðnum.
§ 38. Skipanin tillagað starv og avtalað løn sbrt. §§ 21-24 verður eftirmett áðrenn 1. januar 2016.
§ 39. Landsstýrismaðurin skal eftir 2 árum leggja fram fyri tingið frágreiðing um, hvørt lógin virkar eftir ætlan, herundir um broytingar mugu gerast í lógini.
Tórshavn, 15. mai 2012
Kaj Leo Holm Johannesen (sign.)
løgmaður
Lm. nr. 177/2011
1) Broytt við løgtingslóg nr. 142 frá 18. desember 2013.
2) Broytt við løgtingslóg nr. 70 frá 22. mai 2015, har § 2 ljóðar soleiðis: ”Stk. 1. Henda løgtingslóg kemur í gildi dagin eftir, at hon er kunngjørd. Stk. 2. Tey, sum hava fingið játtað stuðul til fyriskipan í øðrum landi, áðrenn henda løgtingslóg kemur í gildi, fáa hóast ásetingarnar í § 1, nr. 1 í hesi løgtingslóg stuðulsveiting restina av játtanartíðarskeiðinum. Stk. 3. Tey, sum áðrenn henda løgtingslógin kemur í gildi, hava fingið játtað stuðul til arbeiðsfremjandi tiltak, ið eisini gevur rætt til lestrarstuðul, verða hóast ásetingarnar í § 13 a mótroknaði sbrt. § 13, stk. 1 fram til 1. august 2016.”
3) Broytt við løgtingslóg nr. 76 frá 29. mai 2017, har § 2 ljóðar soleiðis: ”Henda løgtingslóg kemur í gildi 1. juli 2017.”
4) Broytt við løgtingslóg nr. 142 frá 20. desember 2012, har § 2 ljóðar soleiðis: “Stk. 1. Henda løgtingslóg kemur í gildi 1. januar 2013. Stk. 2. Í § 1, nr. 3 verður § 12, stk. 4, 2. pkt. sett úr gildi 1. juli 2013.”
5) Broytt við løgtingslóg nr. 132 frá 20. desember 2016, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá fyrsta degnum í fyrsta útgjaldsskeiðnum, eftir, at lógin er kunngjørd.”
6) Broytt við løgtingslóg nr. 138 frá 16. desember 2015.
7) Broytt við løgtingslóg nr. 103 frá 13. juli 2017, har § 2 ljóðar soleiðis: “Henda løgtingslóg kemur í gildi 1. januar 2018.”


text:
Trip Trap røktin til lakk, laminat og vinyl gólvini er sera einføld at brúka.
So einfalt er tað :
- Reinsa gólvið væl við træreins, so at gamlar sápurestir og feitt ikki er á gólvinum.
- Hav eina spann við reinum vatni og eina spann við Trip Trap lakk/laminat røkt.
- Vind tvøguna/gólvlappan væl í gólvrøktini, og gev so øllum gólvinum eina viðgerð.
- Blívur tvøgan/lappin skitin, skola so væl í reina vatninum. Er gólvrøktin byrja at torna, so skal tú ikki smyrja meir á tað øki.
- Gólvið er klárt at taka í nýtslu aftur eftir 30 min.
So hvat bíðar tú eftir ??
Kom í Bygma Balslev og vit ráðgeva tær fegin hvussu tú viðlíkaheldur TÍTT gólv á besta hátt.
_____________________________________________________________________


text:
Orð: Victor Danielsen
Lag: Stephen C. Foster, Leivur Guttesen, Lars Søraas
1. Prísið Harranum! Harrin er góður,
Harrans miskunn ei enda skal fá;
prísið Harranum, systir og bróðir,
lat várt hjarta nú hørpuna slá!
Tá í trongd eg til Harran mær vendi,
kom til hjálp mær hans veldiga hond,
eins og tráður, ið eldurin brendi,
brustu trældómsins leinkjur og bond.
2. Nú er Harrin við mær – eg ei ræðist;
hvat kann menniskja nú gera mær!
Nú er Harrin við mær – eg ei smæist,
um bert fíggindar eyga mítt sær.
Heldur heita á Harran enn kongin,
heldur líta á Gud enn á mann;
tá ið um galt, var vinurin eingin,
men tá sveik ikki nakra tíð hann.
3. Allir myrkursins andar nú herja
á mítt hús, men eg vinna teir skal;
Harrans navn er mín sigrandi verja,
var sum sandur enn fíggindans tal.
Eins og tistlar í eldinum brenna,
skal hvør fíggindi falla á jørð;
hvør, ið móti mær kemur, skal kenna
Harrans orðs hitt tvíeggjaða svørð.
4. Mangan hart hevur fíggindin sligið,
mangan grátur á kinnini rann,
ja, eg slættur á jørð havi ligið,
meðan harðasti stormurin brann.
Ikki hevur hann sigur tó vunnið,
tí hin livandi Gud er mín borg,
eg í veikleika kraft havi funnið,
hvíld í stríði og gleði í sorg.
5. Har sum Gud býr, er styrki og friður,
har er sigur og gleði og troyst;
sama hondin, sum nívdi meg niður,
hevur eisini aftur meg reist.
Hevur Harrin enn ofta meg tyktað,
tó eg uppreising hvørja ferð fann,
eg vil ei fyri deyðanum frykta,
eg skal liva og tala um hann.


text:
31. maj 2011
Myndir frá djóradøgunum í vikuskiftinum
LEINKJA TIL MYNDIR FRÁ DJÓRADØGUNUM 2011
Lagt út av Føroya Ríðingarfelag Tórshavn 5 viðmerkingar
Frámerkir: Myndir
28. maj 2011
Djóradagarnir byrja kl.14.00 í dag og halda áfram í morgin somu tíð
Frámerkir: Tiltøk
24. maj 2011
Djóradagar !!!
Djóradagarnir verða aftur nú í vikuskiftinum 28 og 29 mai. Hetta árliga tiltakið er sera væl dámt og fólk koma langvegis frá til dagarnar.
Myndir frá djóradøgum í 2008
trýst á les meira niðanfyri fyri at síggja skránna.
Frámerkir: Tiltøk
Reiðmenn úr Havn í Barm
Hendan greinin var í Norðlýsinum
"Reiðmenn úr Havn í Barm"
- 20. mai 2011 14.25
Onkur teirra hevði verið í Barmi fyri 19 árum síðani, men hinir høvdu ikki verið har fyrr og vóru tí spentir til túrin.
Elmar Johannesen er við sum staðkendur. Havnamenninir vóru "huffarsligir" og í góðum lag teir fóru, og sýntust at hava rættuliga rigga seg til túrin. Veðrið er gott, eitt frískt lot av landsynningi, og hóast lotið ikki er so lýtt, so hitar sólin har lívd er, og ættin er góð í Barmi, so teir fáa helst ein fínan túr. Ætlanin er at koma aftur ímorgin, leygardagin.
Døgurðin í kvøld skuldi vera ræst kjøt, søgdu teir. Hetta eru vinmenn við áhuga í rossum, og teir hava gjørt fleiri slíkar útferðir áður.
Vit ynskja teimum góðan túr.
Abonner på: Indlæg (Atom)


text:
Arbeiðsumstøðurnar á fiskiskipum mugu raðfestast
Reiðarar mugu vera meira tilvitaðir um tær lógir, sum eru galdandi um arbeiðsumhvørvið á fiskiskipum. Og neyðugt er at leggja størri dent á eftirlitið við fiskiskipum.
Tað er niðurstøðan hjá Sjóvinnustýrinum, sum kannaði eitt óhapp á trolaranum Topas fyri einum ári síðani.
Sjóvinnustýrið nevnir krøv um ung undir 18 ár, trygdarskeið um arbeiðsumhvørvi, meting um arbeiðsplássið, hvussu trygdarútgerðin skal brúkast og, at manningin skal hava kravdu førleikarnar og royndirnar.
Óhappið á Topas hendi 24.oktober í fjør, tá ein dekkari varð kroystur millum trolvektina og lúnningina.
Ungur dekkari
Dekkarin var yngri enn 18 ár. Hetta var fjórði túrur hansara við Topas.
Hann fekk skaða av óhappinum, og tyrla kom eftir honum. Neyðugt varð at leggja tann skadda undir skurð á Landssjúkrahúsinum.
Sjóvinnustýrið kann ikki staðfesta orsøkina til óhappið.
Tveir møguleikar eru, sigur Sjóvinnustýrið. Annar er menniskjansligur feilur, sum er tann, at bremsan á veirspælinum ikki var gjørd virkin.
Hin møguleikin er mekaniskur feilur. Hann er, at bremsan á veirspælinum gleið, tá teir hálaðu.
Kelda: kvf.fo


text:
Sjúkastu vatnrussjibanarnir
Ein varð stongdur av eini deyðsvanlukku. Hinir eru bara RÆÐULIGIR. Her eru seks alvorliga sjúkir vatnrussjibanar
Verrückt – ov vandamikil at vera til
Navnið merkir Banin er tó ikki í Týsklandi, men í Kansas City í USA. Verrückt læt upp summarið 2014 og setti tá fleiri met við eini hædd upp á 51 metrar og eini toppferð upp á 110 kilometrar um tíman. Hann er ein "water coaster", sum merkir, at tú situr í einum vogni ella í hesum føri einum slag av gummibáti. Í fjør hendi ein ólukka, tá ið annar vognurin fór skeivur. Ein persónur doyði, og tveir vóru illa løstaðir. Síðan tá hevur Verrückt verið stongdur, og nú er avgjørt at taka banan niður.
Kilimanjaro – tann hægsti av øllum
Síðan Verrückt stongdi, er hetta heimsins hægsti vatnbani við sínum 49 metrum. Kilimanjaro er uttan fyri Rio de Janeiro í Brasil. Toppferðin er 91 kilometrar um tíman. Heimsins næsthægsti russjibani, Insano, er eisini í Brasil. Hann er "bara" 41 metrar høgur, men brattari enn Kilimanjaro. Í Insano ber til at koma upp í 105 kilometrar um tíman.
Leap of Faith – alvorliga ræðandi
Í Bahamaoyggjum er eitt kent vatnland, har høvuðsatdrátturin er russjibanin Leap of Faith. Hann byrjar í einum kopii av einum mayatempli, ið er líka høgt sum eitt hús í seks hæddum. Niðast á templinum fer tað opna rørið yvir í eitt gjøgnumskygt rør, sum gongur gjøgnum ein hyl við hávum í. Ein líknandi russjibani er í Dubai.
Mammoth – laaaangur sum skeggið á jólamanninum
Heimsins longsti bani til meira en ein person er 537 metrar og minnir rættliga nógv um fjøll og dalar. Tú ferðast á flakum við seks sitiplássum. Teir verða hildnir á bananum við magnetum. Tú kemur upp á toppin á nøkrum, ið líkist vørubandinum í marvøruhandlum. Mammoth er í býnum Santa Claus (merkir jólamaður) í Indiana í USA.
Scorpion’s Tail – ein snurrandi verð
Noah’s Ark í Wisconsin er eitt tað størsta vatnlandið í USA við 50 ymiskum hyljum. Her er 121 metra tann langi Scorpion’s Tail (merkir halin á spordrekanum). Hann byrjar við, at tú stendur á einum lemmi, sum knappliga dettur undan tær. Síðan heldur ferðin fram ígjøgnum eina langa bukt, ið líkist halanum á einum spordreka.
L2 – verri enn spordrekin
Hetta skrímslið er í Eysturríki. L2 hevur ikki bara eina bukt, men tvær. Túrurin byrjar í 25 metra hædd á einum lemmi og einum næstan fríum falli upp á 14 metrar. Ein øgilig detalja er, at ræðandi tónleikur verður spældur í búrinum, meðan tú stendur á lemminum og bíðar eftir at detta …
Greinin stóð í STROK 5/2017


text:
Hevur tú eina yndismynd av tykkara konfirmanti, kanst tú nú fáa myndina sum plakat saman við upplýsingum um konfirmatiónina.
Einfalt setir alt upp og finnur ein lit, so plakat og mynd passa saman. Áðrenn prent verður plakatin send sum fíla til tín til góðkenningar.
Bílegg í nethandlinum, og vit senda plakatina heim til tín. Ella keyp rammu við og avheinta plakatina innrammaða í Bøgøtu.
Plakatirnar í hesi røðini koma út í støddunum A4, A3 og A2
Fermingartalvan verður prentað á 200 gramm semimatt pappír.
Plakatirnar verða latnar uttan rammu.
Minnist til hesar upplýsingarnar:
Navn
Fermingardagur og ár
Kirkja
Fermingartalvan er eitt sersnið. Um tað skuldi verið nakar feilur í plakatini, verður ein nýggj plakat gjørd ella endurgoldin - um einfalt hevur gjørt feilin.


text:
EM: Hesum skulu føroyingarnir møta
Teir fýra føroysku landsliðsleikararnir, Fróði Fríðason Jensen, Hallur Thorsteinsson, Durita Fríðadóttir Jensen og Sólja Hilduberg Djurhuus, eru komin væl upp á pláss í spanska býnum, Alicante, har tey næstu dagarnar fara at luttaka í EM í borðtennis.
Í dag hava leikararnir roynt at vant seg við umstøðurnar, eitt nú við at venja hálvanannan tíma í høllini, har slagið skal standa. Vit frætta úr føroyska ferðalagnum, at tað er ógvuliga heitt í høllini, og at hetta kann fara at spæla ein leiklut.
Lutakast hevur nú verið um hvørjum leikarum tey føroysku koma at hitta. Talan er um framúr sterka mótstøðu eitt nú við leikarum úr topp 100 í heiminum. Kvinnurnar byrja í morgin kl.09.00, meðan menninir byrja kl.11.15.
Lutakastið sæst niðanfyri:
Menn – bólkur 4
Hallur Thorsteinsson (Føroyar)
Florian Lambiet (Belgia)
Yaroslav Zhmudenko (Ukreina)
Diogo Chen (Portugal)
Menn – bólkur 5
Fróði Fríðason Jensen (Føroyar)
Lubomir Jancarik (Kekkia)
Aleksandar Karakasevic (Serbia)
Tomas Mikutis (Litava)
Kvinnur – bólkur 1
Durita Fríðadóttir Jensen (Føroyar)
Giorgia Piccolin (Italia)
Oceane Guisnel (Frakland)
Ozge Yilmas (Turkaland)
Kvinnur – bólkur 3
Sólja Hilduberg Djurhuus (Føroyar)
Amelie Solja (Eysturríki)
Anna Kirichenko (Finnland)
Alina Nikitchanka (Hvítarussland)


text:
Oda Strøm
08.06.2018 - 10:41
Mentan > Mentan > Tónleikur
Westward Ho legði í gjár at á Høgukei í góðveðrinum eftir at hava verið í Íslandi og luttikið í Hátíð Hafsins, sum er íslendski sjómannadagurin.
Á hátíðarhaldinum í gjár segði Annika Olsen, borgarstjóri, at tað hevði eydnast sera væl við luttøkuni hjá sluppini í Reykjavík. Hundraðtals fólk vitjaðu umborð, Marin Katrina Frýdal, býráðslimur, varð send beinleiðis í íslendskum útvarpi á klingandi íslendskum, og blíðskapurin var øgiligur.
Í tí sambandi skipa íslendingar fyri móttøku niðri í Vágsbotni í dag klokkan 16.
Sjey íslendingar vóru við sluppini, sum kom á Havnina í gjár, og á móttøkuni fara teir millum annað at bjóða íslendskan mat, og tónleikarin Kristján Kristjánsson, KK, kemur at syngja nøkur løg.


text:
Umboðan á tingi
Sjey flokkar eru umboðaðir á tingi. Eitt eyðkenni fyri føroyskan politikk er, at hann gongur eftir tveimum ásum: einum tjóðskaparligum í spurninginum millum Føroyar og Danmark og einum hugmyndafrøðiligum frá vinstru til høgru. Føroyska flokkaskipanin hevur sín uppruna í teirri spjaðing, sum eftir 1900 kom í føroysku tjóðskaparrørsluna, ið tók seg upp í seinasta fjórðingi av 19. øld. Hesir sjey flokkar umboða tingið í dag: - Fólkaflokkurin - Framsókn - Javnaðarflokkurin - Miðflokkurin - Sambandsflokkurin - Sjálvstýrisflokkurin - Tjóðveldi


text:
Kapitalisma
Kapitalisma (eisini nevnd eyðvald) er ein búskaparskipan og politisk hugsjón, har privatir einstaklingar og fyritøkur hava ognarrættin yvir framleiðslutólunum og vinningi. Sermerkt fyri kapitalistisku búskaparskipanina er privati ognarrætturin, løn sum samsýning fyri arbeiði, sjálvboði býti av vørum og tænastum og ein kappingarførur marknaður.
Búskapurin í einum kapitalistiskum samfelag kallast marknaðarbúskapur, og er eyðkend við, at prísstøði í samfelagnum verður stýrt av útboði og eftirspurningi. Størsti parturin av londinum í heiminum nýta marknaðarbúskap, herímillum í USA og í flestu londini í Evropa
Til tess at fremja kapitalistisku búskaparskipanina bera fortalarar fyri búskaparskipanini javnan fram, at neyðugt er við einum lágum skattatrýsti á einstaklingum og fyritøkum, og at valdi hjá landinum skal vera avmarkað.
Politisku hugsjónirnar sosialisma, anarkisma og kommunisma høvdu sín uppruna sum eitt mótspæl til kapitalistisku búskaparskipaninar í Evropa í 18. og 19. øld.


text:
Tíðindi og dagføringar frá Taxi Bil
Nýggjur TAXI 29 - VW Passat - TILLUKKU ! 32 32 32 ... Sí meiraSí minni
1 dag síðan
😳visti ikki tú koyrdi í Bil 😮Tillukku
Bilurin klæðir sjaførinum😃 Hjartaliga tillukku 😃
Tillukku 👍
Til lukku við bilinum, snøggur 😁👏
Flottur Taksa Flottur maður tillukku vit Havnamenn 😍😎
Til lukku og so er maðurin og bilurin flottur😉
Jamen - til lukku vinurin. Vakur bilur og maður
Slett ikki so galið at hoyra 29 i sendarnum aftur 😜. Tvass, til lukku við snøgga bilinum 😀
Skorrin blúrar
Tillukku
Til lukku og góð eydnu.
tllukkui
SKALT TÚ ÚT í kvøld????
So er tað eitt gott hugskot at hava eitt sindur av reiðum peningi við í lummanum. Mastercard Debit og sjálvtøkur verða nevniliga tíverri óvirkin millum kl. 01 og 05 sunnunáttina. Orsøkin er, at KT-veitarin hjá peningastovnunum ger regluligar dagføringar av skipanunum um vikuskiftið. ... Sí meiraSí minni
1 mánaði síðan
Uppliva ta bestu hýruvognstænastuna í Tórshavn 🚕📱🤩
Bílegg ein hýruvogn við bert tveimum klikkum, og tú verður heintað/ur av nærmasta hýruvogni. Fyri teg sum kunda, merkir hetta styttri bíðitíð - eisini er tað umhvørvisvinarligari.
Tú sært, hvussu bilurin nærkast inni á appini og fært eisini at vita, nær bilurin er frammi.
Fyri at tilmelda, skalt tú bert skriva títt fornavn og fartelefon nummar. ... Sí meiraSí minni
1 mánaði síðan
🚕🚕🚕🚕🚕 ... Sí meiraSí minni
1 mánaði síðan
Airport Shuttle, millum flogvøllin og Tórshavn allar dagar, hjá Bil 😊
Vit heinta teg við hús og koyra teg beinleiðis á flogvøllin, og heinta teg aftur á flogvøllinum, tá flogfarið lendir, og koyra teg heim til dyrnar.
Prísur fyri hvønn vaksnan er 200,-.
Prísur fyri hvørt barnið - 12 ár og yngri - er 100,-.
Vit hava ókeypis bilstólar og pútur, og til ber at biðja um hetta, tá bílagt verður.
Bílegg pláss á telefon 32 32 32, á taxi@taxi.fo ella her á Facebook 😀 Vit svara alt samdøgrið.
Um broytingar ella seinkingar eru í flogferðsluni, geva vit tær beinleiðis boð um hetta.
...Koyr trygt og væl við okkum, bæði til og frá flogvøllinum🚕✈ ... Sí meiraSí minni
1 mánaði síðan
Bílegg bil til ella frá flogvøllinum ✈✈🚕🚕
AirportTaxi til og frá Tórshavn.
DKK 200,00 pr. persón hvønn vegin. Upp til 3 ferðandi í hvørjum bili. Børn undir 12 ár hálvan prís. Vinaliga sig frá um tit ynskja barnastólar í “Aðrar upplýsingar”.
(stødd af barnastólum: 2-10 Mnd, 6 Mnd – 4 ár, 3 -11 ár).
Leigubilar
Upp til 4 ferðandi í bilinum DKK 650,00
5 ferðandi í bilinum DKK 750,00
6 ferðandi í bilinum DKK 900,00
7 ferðandi í bilinum DKK 1.050,00
8 ferðandi í bilinum DKK 1.200,00
Ring til Bil 323232 🚕🚕🚕 ... Sí meiraSí minni
1 mánaði síðan
... Sí meiraSí minni
1 mánaði síðan
... Sí meiraSí minni
2 mánaðar síðan
Nýggjur nr. 12 - WV Touareg
TILLUKKU Heini. ... Sí meiraSí minni
2 mánaðar síðan
Flottur
Sjálvandi koyra vit tykkum til og frá Summarfestivalinum. ... Sí meiraSí minni
2 mánaðar síðan
... Sí meiraSí minni
3 mánaðar síðan
Jonita Á Plógv
Millum annað eru hesir 4 fittu førararnir hjá okkum klárir at koyra teg heim tá tú ikki orkar at festivalast meira. Tú finnur okkum ella ringir tú 323232....... sjálvandi 😊 #32bilar #gfestival2018 #Trygtogvæl #taxifo ... Sí meiraSí minni
3 mánaðar síðan
Flottir menn🚕🚕
@taxi.bil hevur millum annað koyrt Rag’n’Bone Man av flogvøllinum til G-festivalin #trygtoggott #Viterutaxi #gfestival2018 #Call323232 #Airporttaxifo ... Sí meiraSí minni
3 mánaðar síðan
Prísir á G - upp til 4 ferðandi ... Sí meiraSí minni
3 mánaðar síðan
Prísir á G Festivalinum - 6 Ferðandi ... Sí meiraSí minni
3 mánaðar síðan


text:
Um okkum
Formula veitir lokalar loysnir við altjóða góðsku.
Úrslitið telur
Formula veitir lokalar loysnir við altjóða góðsku. Okkara loysnir verða brúktar í øllum vinnugreinum, bæði í Føroyum og uttanlands.
Allir stovnar og fyritøkur eru serstakar við sínum egnum mannagongdum og arbeiðshættum. Vit veita heildartænastuna, sum hóskar júst til tykkara mannagongdir og arbeiðshættir, so tit kunna betra tykkara virksemi.
Vit vita, at vitan tryggjar besta úrslitið. Vit liva av vitan, og raðfesta tað fremst av øllum. Okkara starvsfólk hava altíð dagførda útbúgving á altjóða støði, og alt okkara virksemið er skipað í serdeildir, so vit veita tær servitan, ið tryggja tykkara rakstur best møguligt.
Vit veita trygd fyri, at vit eisini eru her í morgin at hjálpa tær. Formula er ein fíggjarliga trygg fyritøka við einari eginfígging á 55% og einum gjaldførislutfalli á 355. Á Formula starvast 80 starvsfólk. Vit hava skrivstovur í Tórshavn, Runavík og Keypmannahavn.
Kjarnuførleikar
Set teg í samband við okkum í dag
Set teg í samband við okkum og hoyr meira um Formula og hvørja tænastu vit kunnu bjóða tær.


text:
Urtagarðskvøld í Vestmanna23-05-2016
Seinasta urtagarðstiltakið á hesum sinni
Eykaaðalfundur í Eik12-05-2016
Boðað verður til eykaaðalfundar í Eik Banka P/F
Netbankin og sjálvtøkur óvirkin eitt tíðarskeið sunnunáttina12-05-2016
Reglulig dagføring ávirkar Netbankan og sjálvtøkur í tíðarskeiðnum kl. 01.00 - 05.00 náttina til sunnudagin 15. mai
Mín rokning11-05-2016
Elektron hevur ment ein nýggjan portal, sum eitur 'Mín rokning''
Fleiri Urtagarðskvøld09-05-2016
Urtagarðskvøldini eru sera væl umtókt og nú verða tvey kvøld afturat - eitt í Skálavík og eitt í Vestmanna.


text: USA Today skrivar her at Dubai í samráð við FINA hevur trekt seg sum vert av heimsmeistarastevnuna á langgeil í 2013. Tey fingu annars stevnuna í fjør, í kapping við Moskva og Hamburg, men munnu hava trekt seg nú vegna fíggjarkreppuna. Dubai ætlar enn at hava heimsmeistarastevnuna á stuttgeil, sum skal vera har tann 15. – 19. desember í ár men persónliga vænti eg (Rókur) at tað tá heldur verður hatta teltið á keiini sum tey hava tosað um, heldur enn glæsiliga stadion sum upprunaliga skuldi byggjast til at hýsa bæði HM á stuttgeil og langgeil.


text:
Á Summarfestivalinum ber til at tjalda í hjartanum á sjálvum festivalinum. Grøna økið er skipað sum eitt slag av eini hugnaligari tjaldbygd, har til ber at sova og stuttleika sær saman undir skipaðum umstøðum. Í tjaldbygdini er ein stór tipi, har til ber at keypa góðan mat og okkurt at drekka afturvið og við sjálva inngongdina eru heitir pottar, djúsbarr og mangt annað.
Sjálv tjaldbygdin liggur sum eitt stórt, opið økið við tveimum inngongdum. Tó gongur ein nátúrlig linja tvørtum um økið, og hetta ger tað møguligt at skipa bygdina í tveimum partum; ein sum familjutjalding og ein sum vanlig tjalding.
Umráðandi er tó at leggja sær í geyma, at tað ikki ber til at bíleggja sær ávíst pláss í tjaldbygdini. Tí er tað av stórum týdningi, at tit koma í góðari tíð fyri at fáa plássið, sum tit ynskja tykkum.
Kontaktfólk í tjaldbygdini eru Bárður Juul Arge Jacobsen (tlf. 21 29 21) og RagnhildEllingsgaard (27 06 26). Tit eru vælkomin at seta tykkum í samband við tey bæði, um tit hava ivamál ella spurningar viðvíkjandi tjaldbygdini.
Tjaldplássið letur upp hósdagin 9. august kl. 15.00.
Reglur
- Tað er ikki loyvt at taka glasfløskur við inn á tjaldøkið
- Tað er ikki loyvt at taka drykkivørur út á festivaløkið
- Av trygdarávum ber ikki til at hava gassbluss, bálstað ella opnan eld á økinum
- Tað er ikki loyvt at hava ghettoblastarar og annað, sum spælir harðan tónleik, við inn á økið, tá hetta kann ávirka framførslurnar, sum eru á pallinum beint við tjaldbygdina.
- Vit vænta, at fólk fara væl um og taka atlit til hvønn annan. Høviskur atburður ger alt betri og lættari!
Trýst her fyri at síggja FAQ – Ofta settir spurningar
Myndir: Amy Hansen/Kvinna


text:
Jógvan spyr um álvarsligar avleiðingar av hjúnabandslógini
Politikkur18-09-2018 - 17:00 - Jóanis Albert Nielsen
Munnligur fyrispurningur til Sirið Steenberg.
Um álvarsligar avleiðingar av hjúnabandslógini
Tá ið hjúnabandslógin var til viðgerðar, vóru vit fleiri, sum royndu at vísa á vandan í at gera hjúnabandið kynsneutralt.
Vit vístu á, at tað fór at fáa óyvirskoðiligar avleiðingar fyri samfelag okkara frameftir og verða orsøk til radikala umbroyting av allari fatan av familju, hjúnalagi og samlívi.
Her varð latið upp fyri nøkrum, sum fór at broyta alla siðvenju og verða orsøk til eina mentanarkollvelting í Føroyum við álvarsligum avleiðingum fyri komandi ættarlið.
Og tað er sjón fyri søgn.
Tað frættist nú, at nýggj kynsneutral oyðubløð eru gjørd í samband við giftarmál, og so ófatiligt tað enn ljóðar, so eru heitini ”maður” og ”kvinna/kona” beind burtur og strikað av vígslubrævinum, sum parið fær, tá ið tey eru gift, og í hjúnabandsbókini, har hjúnini skrivað undir, stendur nú ikki longur ”kvinnan” og ”maðurin”, men ”maki 1” og ”maki 2”.
Tú fært teg næstan ikki at trúgva hesum og spyrt teg sjálvan, um endamálið veruliga er at viska burtur biologiskt kyn og fáa fólk at hugsa og tosa í kynsneutralum ”termum”!
Tí verða hesir spurningar settir landsstýriskvinnuni:
1. Er tað veruliga satt, at orðini ”maður” og ”kvinna” eru strikað á tí nýggja vígslubrævinum, sum hjún fáa í sambandi við borgarligt giftarmál?
2. Er tað rætt, at í hjúnabandsbókini í staðin fyri ”kvinnan” og ”maðurin” nú stendur ”maki 1” og ”maki 2”, og at tey eisini skriva undir við hesum heiti?
3. Hvussu nógv ”pør” av sama kyni eru gift í Føroyum, síðan lógin varð broytt?
4. Hví skulu vígslubræv og hjúnabandsbók hjá øllum teimum mongu pørum við kvinnu og manni, sum giftast, verða kynsneutral, bara tí at kanska okkurt hendinga ”par” av sama kyni verður gift?
5. Hví verða ikki serlig oyðubløð gjørd til tey fáu, í staðin fyri at ein alstórur meiriluti skal diskriminerast á henda hátt orsakað av einum pinkulítlum minniluta?
6. Hvør myndugleiki hevur givið boð um at broyta hesi hátíðarligu oyðubløð á henda hátt?
Á løgtingi, 19. september 2018
Jógvan á Lakjuni, løgtingsmaður


text:
Spreingja stóran stein í Dalslíð burtur
17-10-2017 - 23:06 - Jóanis Albert Nielsen
FERÐSLUTRYGD: Landsverk fyrireikar í løtuni at spreingja ein stóran stein burtur í brattlendinum oman fyri vegin ígjøgnum Dalslíð. Orsøkin er vandin fyri, at steinurin loysnar og ríður oman á vegin. Spreingiarbeiðið fer fram mikudagin 18. oktober, og neyðugt verður tí at steingja vegin frá klokkan 09.30, og so leingi arbeiðið varar. Væntandi til út á seinnapartin.
Vegagerðir í einum fjallalandi sum okkara bera sjálvandi í sær størri avbjóðingar, enn tá vegir verða gjørdir í lág- og slættlendi. Eitt nú er vandin í brattlendi tann, at grót og annað tilfar kann loysna og ríða oman á vegin.
Landsverk arbeiðir áhaldandi við at tryggja lendið fram við útsettum landsvegateinum, har vandin fyri omanlopi er størstur. Til dømis eru í sambandi við vegagerðir seinnu árini gjørdar breiðar veitir fram við vegateinum í brattlendi, ið taka ímóti møguligum leysum gróti úr lendinum omanfyri.
Eisini eru aðrar loysnir royndar. Á vegnum oman móti Tjørnuvík er sett upp trygdarhegn, tí lendið har er háttað soleiðis, at til ber at seta upp hegn har. Trygdarhegnið byrgir upp fyri vandanum við smærri grótlopum ella einstøkum steinum, ið kunnu ríva seg leysar ella fara á rull.
Í Dalslíð fram við vegnum móti Dali á Sandoynni eru fólk vorðin varug við ein stóran stein, sum í ávísan mun er loysnaður úr lendinum og møguliga stendur til at loypa niður á vegin.
Fyri at binda um heilan fingur hevur Landsverk gjørt av at spreingja steinin burtur, meðan vegurin er stongdur.
Til tess at tryggja og verja sjálvan vegin, áðrenn sprongt verður, leggur Landsverk stálplátur út á umleið 25 metrar framvið spreingistaðnum. Í hesum sambandi verður vegurin í Dalslíð stongdur fyri gjøgnumkoyrandi ferðslu mikudagin 18. oktober frá klokkan 09.30, meðan arbeiðið fer fram, og so leingi tað tekur at rudda upp eftir spreingingina. Væntandi til nakað út á seinnapartin.
Um uppruddingararbeiðið tekur longri tíð enn væntað, fara bilar at standa báðumegin arbeiðsøkið, sum ger tað møguligt hjá fólki at koma til og úr bygdini í Dali.


text:
Orð: Rodmundur í Liða
Lag: Norskt fólkalag
1. Við Jesu føtur at lýða á
Guds orð so dýrt er, Guds Son at sjá,
at velja lutin, ið góður er,
sum ber av øllum í hesi verð.
2. Við Jesu føtur, tá tyngir sorg,
er besta, tryggasta lívd og borg,
tá sjúka, skilnaður níva svárt,
og sálin troytt er og hjartað sárt.
3. Við Jesu føtur tá fylt er ond
við tí, mær gevur Guds kærleikshond,
og bera aftur eg honum kann
tað, eg við føtur hans sá og fann.
4. Við Jesu føtur í Himli hátt,
har alt er fullkomið, sára gott,
vit níga niður, hann lovsong fær
í undran, dýrd og tilbiðjan har.


text:
Einastandandi avrik i Gøtu
Jan Smedemark | 11/05/18
Í gjár var dystur í Gøtu har TB/FC Suðuroy/Royn møtti Víking í fjórðingsfinaluni í Løgmanssteypinum. Fá høvdu væntað, at tað fór at enda við einum 2-0 sigri til grønu suðuroyingarnar, summi høvdu kanska vóna hetta.
TB/FC Suðuroy/Royn hevði gott tak á dystinum og endaði tað sum kunnugt við einum 2-0 sigri eftir málum frá Stefani Radosavljevic og Teiti Krosslá Mortensen.
Maurice Ross okkara fyrrverandi venjari mátti eisini leggja seg skerflatan niður eftir dystin í samrøðu við Rás 2. Eftir hansara tykki vóru TB/FC Suðuroy/Royn greitt betur enn hansara menn og so var annars ikki so nógv at viðmerkja til tað, helt hann.
Salmundur kundi í samrøðu við Rás 2 fegnast um liðavriki og nú er onki at ivast í, at har veruliga er ein optimisma at hoyra í TB/FC Suðuroy/Royn leguni. Liðið er eisini í einum góðum stima í løtuni og heldur hendan gongdin fram verður sera spennandi at síggja, hvussu langt tað fer at bera.
Hini liðini í hálvfinaluni í Løgmanssteypinum er AB, B36 og HB.


text:
Byggifelagið Pf. J&K Petersen Contractors merkir eisini ágóðan av stóra íløguhuganum, sum er í landinum í løtuni. Næststørsta byggifyritøkan í landinum tvífaldaði sítt bruttoúrslit í 2017 úr 41 upp í 77 milliónir krónur.
Men avlopið varð tó avmarkað til hálvaaðru millión krónur. Hóast úrslitið er lutfalsliga lítið í mun til virksemið, so er tað munandi betri enn árini frammanundan. Í 2016 var ársúrslitið knappar 700.000 krónur og í 2015 góðar 200.000 krónur.
Í ársfrágreiðingini verður víst á, at virksemið er tað mesta, sum tað nakrantíð hevur verið í hesi byggifyritøkuni, sum byrjaði í 1975 í sínum núverandi líki, og annars kann føra søguna heilt aftur til 1948.
Eitt av stóru arbeiðunum, sum J&K Petersen leveraði í fjør var útbygging av parkeringsøkinum við Vága Floghavn. Annars er tað størsta havnarbyggingin nakrantíð, útbyggingin av Tórshavnar Havn, ið merkir virksemið hjá J&K Petersen í løtuni.
Arbeiðið upp á Skansabryggjuna skal vera liðugt til ársenda næsta ár, og tá eru umleið 4,1 milliónir rúmmetrar av gróti fluttir av Glyvursnesi til havnautbyggingina við Skansan.
Umframt hetta stóra arbeiðið, er J&K í løtuni eisini við til at gera anlegsarbeiðið uttan fyri Eysturoyartunnilin á Strondum, á Rókini og á Hvítanesi. Harafturat byggir felagið bygning fyri Vónina í Fuglafirði, vestaru síðu av Tórsvølli og íbúðir í Hoyvík, framgongur av ársfrágreiðingini.
Ársfrágreiðingin letur eisini væl at framtíðini hjá felagnum. Úrslitið í ár væntast at gerast uppaftur betri, og staðfest verður eisini, at felagið hevur sáttmálar, ið eru galdandi fram til 2020, og at virksemið eisini verður í 2021.
Felagið sær møguleikar í ætlanunum hjá landi og kommunum at útbyggja bæði vegakervið og gera íløgur í íbúðir.
Pf. J&K Petersen Contractors er móðurfelag í einum samtaki, sum eisini umfatar fimm onnur feløg, harav virksemi er í tveimum, Spf. J&K Betong, ið framleiðir betong til byggivinnuna, og Spf. Klettur, sum leigar út maskinur og flutningstól.
Høvuðseigarar í J&K Petersen Contractors er eitt felag hjá John Petersen, Spf. 31.10.1998, saman við tveimum av leiðandi starvsfólkunum í fyritøkuni, Eyðfinn Lenvig og Per Kallsberg. Felagið hevur ikki latið vinningsbýti seinastu fýra árini.
Gott 130 starvsfólk vóru í miðal í starvi hjá J&K Petersen í fjør.
Hóast tað gongur væl hjá Pf. J&K Petersen Contractors, so kemur virksemið ikki upp á tað, sum kappingarneytin, Articon, kann vísa á. Les um úrslitið hjá Articon her: Articon – eitt byggivirki í blóma


text:
Agnar Frederiksen
30.07.2017 - 15:32
Ítróttur > Ítróttur > Hondbóltur
Í kvøld verður HM-finalan fyri U21-lið leikt í høvuðstaðnum í Algeria.
Heldur óvæntað eru tað Danmark og Spania, ið skulu leika um heimsmeistaraheitið. Tey sigraðu á ávíkavist Fraklandi og Týsklandi í gjárkvøldið.
Eins og í kvartfinaluni, tá Danmark vann 38-33 á Russlandi, so gjørdist hálvfinalan hjá dønum málrík. Tað endaði við, at Danmark vann 37-34 á fronsku favoritunum.
Spania vann við fimm málum á Týsklandi, eftir at spaniólar vóru á odda við einum í hálvleikinum. Endaliga úrsltið var 26-21.
Sambært veddingafyritøkunum er Spania favorittur í kvøld, men eftir flotta sigurin á Fraklandi í gjár, so eru vónirnar hjá dønum helst góðar.
Dysturin um triðja plássið fer júst nú í gongd. Finalan byrjar kl.18.00


text:
- Tíðindi, mentan og ítróttur
Úr at gera í Skeiva Pakkhúsi
Tak niður
Leingi er tað, ið væl skal verða. Fyrst í árinum gjørdi vikuskiftissendingin samrøðu við Leif Sørensen, har hann segði, at matstovan í Skeiva Pakkhúsi eftir ætlan skuldi lata upp í mars mánaða. Men tað er nógv, sum skal passa saman, og verkætlanin varð sostatt seinkað einar tveir mánaðir. Men nú virkar matstovan, og Leif stendur sjálvur í køkinum saman við øðrum og ger mat, hóast hann heldur vildi fingist við gransking innan mat og kanska givið eina bók um mat út. "Man má hava eitt arbeiði", staðfestir Leif. Hoyr innslagið her
Sí eisini


text:
Orð: Horace Bonar
Lag: Enskt fólkalag
Týtt: Jákup Dahl
1. Eg hoyrdi Jesu kærleiksorð:
Kom, hvíld eg veiti tær;
mótt er títt hjarta, høvur troytt,
legg teg at brósti mær!
2. Eg kom til Jesus, synd og sorg
meg hevði lúgvað út,
og nú er troytta hjartað hvílt
og horvin øll mín sút.
3. Eg hoyrdi Jesu kærleiksorð:
Kom, eg man geva tær
at drekka, tystum, lívsins vatn,
títt lív í veði er!
4. Eg kom til Jesus, deyðtyst ond
har allan lætta fann,
hjá honum drakk eg lívsins vatn,
mítt lív er sjálvur hann.
5. Eg hoyrdi Jesu kærleiksorð:
Hygg heimsins ljós er her,
lít tú til mín, og myrkrið fer,
og dagur ljómar tær!
6. Eg leit til Jesus, ljós mær skein;
tað ljós er nú mín sól,
ið lýsir mær um deyðans dal
til Drottins náðarstól.


text:
Eitt av tilmælunum frá kommununum í Suðuroynni var, at tað hevur sera stóran týdning, at tey útbúgvingartilboðini, sum eru á Skúladeplinum í Suðuroy, halda áfram. Og nú er eisini greitt, at FHS útbúgving á Skúladeplinum heldur áfram.
Hevur tú áhugað í FHS-útbúgvingin, so er at venda tær til Skúladepilin í Suðuroy, har eru enn pláss fyri næmingum á FHS-útbúgvingini.
Tilmælið: Halda fast í teimum útbúgvingartilboðum sum eru
Við Skúladepilin í Suðuroy, sum varð tikin í nýtslu á vári 2009, eru tað í dag miðnámsútbúgvingar og útbúgvingar á Heilsuskúla Føroya.
Á miðnámsskúlanum eru skipaðar hugbreyt, náttúrubreyt og búskaparbreyt, umframt at tað ber til at taka FHS yrkisnám við miðnámsskúlan. Búskaparbreytin og FHS yrkisnám eru seinastu árini løgd aftur at útbúgvingartilboðnum á miðnámsskúlanum. Við Heilsuskúla Føroya eru útbúgvingarnar Heilsuhjálpari og Heilsurøktari.
Kommunurnar í Suðuroynni eru á einum máli um, at tað hevur sera stóran týdning, at útbúgvingartilboðini á Skúladeplinum í Suðuroy eru so fjøltáttaði sum tilber.


text:
17. Sep 2018
Jørgen Niclasen hevur sett fram munnligan fyrispurning til Poul Michelsen viðvíkjandi bygningi til Sjóvinnnustýrið. Spurningurin verður svaraður á tingfundinum mikudagin. Munnligur fyrispurningur til Poul Michelsen, landsstýrismann viðvíkjandi bygningi til Sjóvinnustýrið 1. Nær byrjar byggingin av nýggjum Sjóvinnustýrið í...
17. Sep 2018
Jørgen Niclasen setir fram munnligan fyrispurning til Høgna Hoydal um uppboðsølu. Spurningurin verður svaraður á tingfundinum mikudagin. Munnligur fyrispurningur til Høgna Hoydal, landsstýrismann viðvíkjandi uppboðssølu av fiskirættindum 1. Hevur landsstýrimaðurin ætlanir um at útiloka ávís reiðarí frá at bjóða á uppboðssølu av fiskirættinum...
17. Sep 2018
Jørgen Niclasen hevur, vegna Fólkaflokkin, lagt uppskot fyri løgtingið um at broyta skattalógina soleiðis, at heimavirki fær sømdir sum rithøvundar, tónaskald og onnur listafólk. Í viðmerkingunum sigur uppskotsstillarin m.a. at tá talan er um heimavirki er í flestu førum talan...
10. Sep 2018
Joen Magnus Rasmussen hevur vegna Fólkaflokkin lagt uppskot fram sum veruliga fer at muna hjá pensjónistum. Í viðmerkingunum til uppskotið, sigur hann millum annað: Lønmóttakarin rindar skatt av gjaldinum til Samhaldsfasta, ALS, Barsilsgrunnin og Heilsutrygd. Pensjonistarnir rinda skatt...
10. Sep 2018
Nógv kjak hevur verið seinastu dagarnar um bústaðartrupulleikan í Føroyum, og ein loysn til trupulleikan er - sambært fleiri, sum hava verið frammi, umframt komandi uppskotinum hjá Sonju Jógvansdóttir - at kommunurnar skulu fáa heimild at byggja leiguíbúðir. ...
09. Sep 2018
Tað var eitt bakkast fyri fólkaræði, tá ið samtykt varð at gera Føroyar til eitt valdømi. Ætlanin sýntist við hesum vera, at miðsavna alt vald. Eisini skuldi henda samtykt brúkast til at sleppa av við “lokalar landspolitikarar” og sjálvprofilering annars. Ongin ivi...
13. Aug 2018
Víst kunnu vit gleðast um, at vit hava fingið skipanir, sum ALS, eins og aðrar sosialar skipanir, ið lofta teimum ið hava tørv á tí, og eru fyri øll. Landsins stjórn eigur hinvegin alsamt at leggja seg eftir at føra ein politikk,...
08. Aug 2018
Sannleikin illa lýddur, soleiðis fyrikemur mær, nú Jógvan Skorheim leypir úr stólinum, sigur meg siga ósatt, og at eg enntá spreiði lygnir. Somuleiðis flytir hann fokus, heldur enn at afturvísa tað eg havi skrivað. Í grein míni endurgav eg nakað av tí...


text:
Vágs kommunu eigur tøk grundstykki uppi í Gjógvarábøi og í Mýrunum. Grundstykkini í Gjógvarábø eru 500-800 m2 til støddar og er prísurin 50.000 kr. Grundstykkini í Mýrunum verða seld fyri 100.000 kr.
Niðanfyri sær tú stødd á grundstykkjunum og hvar tey eru.
Umframt kommunal grundstykkir, so eru eisini grundstykkir til sølu, sum er privat eiga. Tey finnur tú her.
Grundstykkir hjá Vágs kommunu
Trýst á leinkjurnar niðanfyri fyri at síggja hvørji grundstykki eru tøk.
Grundstykki matr. nr. 500s, 670 m2 til støddar
Grundstykki matr. nr. 500i, 809 m2 til støddar
Grundstykki matr. nr. 500h, 763 m2 til støddar SELT
Grundstykki matr. nr. 500æ, 567 m2 til støddar
Grundstykki matr. nr. 500x, 695 m2 til støddar SELT
Grundstykki matr. nr. 490f, 731 m2 til støddar
Grundstykki matr. nr. 490k, 731 m2 til støddar
Áhugaði kunnu venda sær til Teknisku deild hjá Vágs kommunu, tlf. 663000.
Onnur grundstykkir í Vágs kommunu
Umframt grundstykkir, sum Vágs kommuna hevur til sølu, so eru eisini onnur grundstykkir til sølu í Vágs kommunu.
Nøkur av teimum finnur tú her.


text:
Yrkingar
Bókadeild Føroya Lærarafelags
177,00 kr
Spar 50,00 kr
- Síður: 397
- Útgávuár: 2004
- Upprunamál: føroyskt
- Innbinding: innbundin við leysari kápu
- Rithøvundur: Christian Matras
- Myndir: Heinesen, Joensen
Heildarsavnið, ið fevnir um upprunayrkingar og týddu yrkingar Christians.
Anne-Kari Skarðhamar úr Oslo, sum vardi doktararitgerð um skaldskap Christians í 2001, hevur í savninum eftirskrift um yrkingarnar og týðingarnar umframt hugleiðingar um skaldið. Anne-Kari er dr.art. og lektari á Læraraháskúlanum í Oslo. Hon hevur skrivað hópin av tekstum um bókmentir, lærubøkur um bókmentafrálæru og tvørfakliga frálæru í listalærugreinum.
Í bókini er yvirlit, ið vísir, nær hvør einasta yrking er yrkt, og somuleiðis eru broytingarnar, ið hava verið frá fyrstu til endaligu útgávu, skrásettar.
Gevur útgávan yvirskot, fer peningurin óskerdur í Grunn Kristjans á Brekkumørk, ið veitir sømdargávu til fólk, sum starva til frama fyri okkara móðurmál.


text:
Bleikja (laksaættin)
Salvelinus alpinus (Linné, 1758)
Stødd: Mesta stødd á bleikju er 104 cm. Í Føroyum var bleikjan upprunaliga bert í Leynavatni. Har verður hon neyvan størri enn 40 cm, vanliga um 20-30 cm. Hon er slept í vøtn og byrgingar, og í onkrum støðum verður hon væl størri enn í Leynavatni, kanska um 60 cm.
Dýpi: Flestastaðni er hon bert í feskum vatni, men summastaðni, t.d. í Grønlandi, er hon eisini í sjónum. Hon er helst bert ovarlaga í sjónum.
Litur: Bleikja hevur ymsar litir eftir umstøðunum, árstíð, kyni, stødd, aldri og staði. Hon er dimm blá-brún-grá um bakið, blágrá um síðurnar, við smáum, reydligum blettum, men eisini við stórum, ljósum blettum. Undir búkinum er hon ofta silvurlitt. Í gýtingartíðini eru siljafiskarnir reyðir um búkin og fjaðrarnar, og rognafiskarnir gulligir. Fiskurin í bleikju er vanliga hvítur, men undir røttu umstøðunum hevur hon ljósareyðan fisk. Hon hevur hvítan lit framman á ugga-, búk- og gotfjaðrakantinum. Bleikja til havs kann hava blettir á liðunum, reydligar og brúnligar.
Teinar: R 12-15; G 10-13.
Lýsing: Bleikja er høvuðlítil og hevur lítlan kjaft. Hon hevur eina ryggfjøður mitt á bakinum. Eina gotfjøður undir sporlinum. Fitifjøðurin er aftarlaga á sporlinum. Búkfjaðrarnar sita aftarlaga undir búkinum, og uggafjaðrarnar sita niðast og fremst á uggunum. Hon hevur stóran stert og smáar roðslur.
Eyðkenni: Hvíti fiskurin og hvíti liturin á kantinum framman á fjaðrunum. Smáu roðslurnar.
Týdningur: Sum heimaveiða hevur bleikja nakað av týdningi.
da: Fjeldørred, en: Char, fr: Omble chevalier, ís: Bleikja, no: Bleike – Røye, tý: Saibling
Útbreiðsla: Bleikja er í Grønlandi, Íslandi og Føroyum. Á Svalbarði, Novaja Semlja, á Sibirisku oyggjunum og heilt eystur í Beringssundið. Um alt Noreg, í Finnlandi og Svøríki. Í Írlandi og norðara parti av Bretlandi. Í alpunum í Sveis. Bleikja er innflutt til Kanada, Alaska, Maine og New Hampshire.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Laksafiskar Salmoniformes
Laksafiskahópurin hevur eina ætt við 11 slektum og 66 sløgum:
Í Føroyum eru 3 slektir og 5 sløg, harav tann eina ættin við tveimum sløgum, er ikki upprunalig í Føroyum, men er komin úr alibrúkum her og aðrastaðir.
Langvaksnir og smidligir fiskar. Teir hava eina ryggfjøður, eina gotfjøður og eina fitifjøður.
Øll sløgini gýta í feskum vatni, men nøkur teirra vaksa upp í sjónum. Hesi seinnu eru anadrom.
Hjá havgangandi fiskum er liturin bládimmur um bakið, og síðurnar eru blankar við dimmum blettum. Fiskur í feskvatni er oftast brúnligur ella gulgráur við blettum, men í stórum vøtnum eisini littir sum teir í sjónum, tó kámari.
Fiskurin í laksafiskum er, við onkrum undantøkum, reydligur.


text:
Orð: Ókendur
Týtt: Kajfinn Hammer
1. Síggið, Guðs várs Ørk, sum er sjálvur Guð,
er millum Sítt Fólk í dag!
So lat okkum syngja eitt lovsangslag
til Frelsarans tokka glað:
Niðurlag: :,:O, ja, hon er komin, halleluja,
Guðs Ørk er komin henda veg!:,:
2. Sum Dávid dansaði fyri Guði,
tá Ørkin varð borin fram,
so hevur Guðs Fólk sín fulla rætt
at syngja á vegnum heim:
3. Og hóast kong Dávid varð vanvirdur,
tá hann fagnaði Ørkini,
fyri Harrans ásjón hann dansaði tó
við fagnaðarsangi og bøn:
4. Sum Ørkin førd varð til Dávids stað
við dansi og fagnaðarróm’,
so gera vit, tá Guðs Orð gongur fram,
Guði syngja ein nýggjan song!
5. Ja, Ørkin við Náðistólinum á
nú komin er henda veg!
Kom við í hitt frelsta kórið, sum
fyri Harranum frøir seg!
6. Jesus, vár Guð, er ein stórur Guð,
hjá Honum gerst keldan ei tóm;
hjá Honum basúnir og fagnaðarljóð
ljóða til lovsangsróm.
7. Um trælur í Fárao’s húsi tú ert
og kúrir og gremur teg,
so slepp tær nú leysum til lovsangsdans
við brúð’rini, sum fer heim!


text:
Samgongan hevur boðað frá, at pensjónsaldurin skal hækkast við einum ári yvir 10 ár, soleiðis at pensjónsaldurin verður 68 ár í framtíðini, men Páll á Reynatúgvu setur spurning við, um tað er rætt.
Tað tekur altíð tíð at fáa reformar ígjøgnum í politisku skipanini, og hóast pensjónsnýskipanin hevur 18 tingfólk aftan fyri seg, er longu onkur av teimum 18 tingfólkunum, ið seta spurning við partar av skipanini.
Páll á Reynatúgvu spyr nevnliga á Facebook, um tað er rætt, at pensjónsaldurin hækkar til 68 ár.
– Sum virkandi fysioterapeutur í nøkur ár, veit eg at vit eru ógvuliga ymiskt fyri, tá vit gerast eldri. Summi eru óslitin, og summi eru púra uppslitin. Og arbeiðir eru ymisk, og krevja ymiskt av okkum, sigur Páll á Reynatúgvu á Facebook-vanga sínum.
– Sjálvur haldi eg, tað er nógv at vinna við at gera aldursmarkið meira liðiligt. Og tað havi eg fráboðað landsstýriskvinnunum á røttum stað, í tøkum tíma, skrivar hann eisini.
Ætlanin hjá samgonguni er, at pensjónsaldurin skal hækka við einum hálvum ári áðrenn 2025m og at møguleiki skal verða fyri at hækka hann við einum hálvum ári afturat áðrenn 2030. Men eftir øllum at døma eru øll í samgonguni ikki eins glað um tað.
– Pensjonistatilveran hjá teimum, sum unnast tað, kann vera ein rík tíð at gagna samfelagnum við sjálvbodnum virksemi, sosialum tiltøkum, og ikki minst sum hjálpandi hondin hjá hart royndu barnafamiljunum. Og so er tað heldur ikki bannað at kunna taka sær av løttum eftir eitt virkið lív.
– Gamaní er tað gagnligt at arbeiða og kenna seg gera sítt í samfelagnum, men lívið snýr seg so sanniliga eisini um at liva. Tað hava okkara tilkomnu fólk uppiborið eftir eitt langt lív á arbeiðsmarknaðinum, um tey vilja tað, skrivar Páll á Reynatúgvu.
Í uppskotinum til pensjónsnýskipan er eisini lagt upp til, at tað skal loysa seg betur at arbeiða longur hjá teimum, ið orka tað, ímeðan tað skal verða møguligt at fáa fyritíðarpensjón sum 65 ára gamal, um tú ikki ert førur fyri at arbeiða longur.


text:
Hvussu ber tað til at countrytónleikur er so væl umtóktur hjá okkum? Eru tað sjómenninir av Flemish Cap, ið hava givið okkum tokka og ansni fyri hesum tónleiki? Ella er tað heldur miseydnaða bygdamenningin og vónleysi heimlongsulin hjá bygdafólki í Havn, ið drívur verkið?
Til tess at koma nærri einum svari, fór eg í juni 2006 á countrytúr við Norrønu. Her er brot úr grein "Kjølstrektur longsul", sum stóð í Dimmalætting:
Vit sessat við morgunmatarborðið og velja rættan kovboymat, bønir, meðan Nólsoyggin otar seg upp í summarsliga pollamjørkan. Úr hátalarunum syngur Lynn Andersen um rósugarðin, ið eisini hevur tornir, og Willie Nelson tekur yvir við søguni um tíðina, sum undrunarsamt flýtur framvið, rennur burtur og verður til einki. Í hesum longsulsins gloppi, millum tíð og vinir, koma countrysangirnir. Ein fyri og annar eftir.
Prátið gongur í bólkum kring borðini og saman við suðuroyingum semjast vit út á dagin um, at neyvan hevur nakað slag av tónleiki sum country megnað at festa lívið á plátu. Ein snøgt skorin stuttsøga, søgd eftir trimum minuttum. Nú er kjølurin strektur á teirri skútu, sum skal føra okkum innar í sangin og lyndið hjá countryfólkinum.
Petur Rouch, kendur úr Útvarpinum, er eisini við á countryferðini umborð á Norrønu. “Gamaní var sjómaðurin ein orsøk til at countrytónleikur gjørdist so væl umtóktur hjá bygdafrellum í Føroyum, men eisini onnur viðurskfiti, sum røkka út um sjómannin gera seg galdandi. Sjómaður ella landkrabbi, mannfólk ella konufólk, so er kjarnin í einum ektaðum countrysangi heimlongsul.”
Øll greinin kann lesast undir ”Kjølstrektur longsul” á hesum bloggi.